11 Games Yang Bakal Menggegar Mei 2016!

Bulan Mei tak kurang bisanya! Uncharted 4, Doom dan Homefront: The Revolution antara yang bakal mendapat perhatian!
Battleborn (PC, PS4 & Xbox One)
Pada 3 Mei 2016.

Ini mungkin game FPS MOBA (First Person Shooter Multiplayer Online Battle Arena) yang korang tunggu-tunggu. Dan ia juga mungkin tidak langsung memberi pengalaman MOBA yang asli! Bagi melangkaui kejayaan francais Borderlands mereka sebelum ini, Gearbox Software mengambil banyak elemen-elemen dari game lain dan mengadunnya menjadi Battleborn! Battleborn telah dicuba oleh penulis JomGaming dan diulas melalui siri Suka Duka Beta: Battleborn.
The Park (PC, PS4 & Xbox One)
Pada 3 Mei 2016.

The Park merupakan sebuah game yang bertemakan first-person horror adventure dan dibangunkan oleh Funcom. Pemain perlu menjejaki anak yang hilang dalam sebuah taman tema yang telah ditutup. Dalam usaha ini, pemain akan menemui pelbagai maklumat mengenai rahsia dan misteri di sebalik taman tema ini.
Stellaris (PC)
Pada 9 Mei 2016.

Stellaris merupakan sebuah game grand strategy yang berkonsep futuristik. Bermula pada zaman 2200-an, pemain akan mengawal kapal angkasa dan mentadbirnya. Di samping itu, sistem politik dalaman dan luaran harus dikawal dengan rapi agar tidak membawa huru-hara dan mengganggu kestabilan ekonomi. Stellaris mempunyai sistem strategi yang cukup mendalam dan dikatakan bakal menarik minat pemain-pemain Europa Universalis.
Uncharted 4: A Thief’s End (PS4)
Pada 10 Mei 2016.

Semoga pengembaraan terakhir Nathan Drake ini menjadi penutup yang terbaik kepada alkisah Uncharted, game eksklusif PlayStation yang menjadi kegilaan ramai. Sudah terlalu lama penantian ini berlaku kerana telah ditunda sebanyak 3 kali. JomGaming akan menghadiri majlis pelancarannya di Sunway Pyramid nanti!
Doom (PC, PS4 & Xbox One)
Pada 13 Mei 2016.

Siri lagenda untuk genre FPS, Doom kembali ke arena perang. id Software telah menjanjikan kempen single-player yang cukup panjang iaitu sekitar 13 jam. Jika dibandingkan dengan norma genre FPS masakini, sememangnya ia lebih panjang dari biasa. Baru-baru ini, id Software turut mengeluarkan livestream yang memberikan info lanjut mengenai Doom. Beta bagi Doom turut telah diuji oleh penulis JomGaming dan boleh dibaca di Suka Duka Beta: Doom.
Homefront: The Revolution (PC, PS4 & Xbox One)
Pada 17 Mei 2016.

Homefront: The Revolution bakal menjanjikan pengalaman open-world shooter buat para pemain. Ia mengisahkan bagaimana Amerika telah dijajah oleh Greater Korean Republic (GKR) dan bagaimana penduduk tempatan bersatu menentang penjajahan ini. Pemain dijanjikan sebanyak 30 jam pengalaman single-player mode dan kandungan percuma akan ditambah kelak oleh Dumbuster Studios.
Valkyria Chronicles Remastered (PS4)
Pada 17 Mei 2016.

Ketika Valkyria Chronicles dipasarkan pada tahun 2008 dahulu, ia menerima pujian dari segi gameplay dan juga nilai seni yang berunsurkan lukisan air. Valkyria Chronicles Remastered akan dibekalkan bersama demo untuk Valkyria: Azure Revolution yang akan berada untuk gamers pada akhir tahun 2016.
Overwatch (PC, PS4 & Xbox One)
Pada 24 Mei 2016.

Overwatch akan menampilkan gameplay co-op dimana player harus memilih “Hero” yang mempunyai kebolehan dan skill yang tersendiri. Overwatch boleh dikatakan umpama DotA versi FPS. Developer yang cukup dikenali dalam genre FPS iaitu Treyarch turut memberi kata nasihat dalam usaha menjadikan Overwatch sebagai produk yang berjaya. Game ini akan memulakan sesi open beta tidak lama lagi.
Teenage Mutant Ninja Turtles: Mutants in Manhattan (PC, PS4 & Xbox One)
Pada 24 Mei 2016.

Siri terbaru untuk Teenage Mutant Ninja Turtles ini bakal diusahakan oleh PlatinumGames yang boleh dikatakan cukup mahir dalam penghasilan game bergenrekan action adventure seperti Bayonetta dan Metal Gear Rising: Revengeance. Ramai menjangkakan Teenage Mutant Ninja Turtles: Mutants in Manhattan pasti tidak mengecewakan peminat-peminatnya.
Total War: Warhammer (PC)
Pada 24 Mei 2016.

Menggabungkan Total War dan Warhammer, developer Creative Assembly ingin mengembalikan kegemilangan kedua-dua siri ini. Dengan menyulamkan genre real-time-strategy yang cukup unik ke dalam penceritaan Warhammer, game ini sudah mendapat perhatian ramai peminat RTS.
One Piece: Burning Blood (PS4, Xbox One dan PS Vita)
Pada 31 Mei 2016.

One Piece: Burning Blood adalah sebuah fighting game yang menggunakan watak-watak dari siri One Piece. Ini merupakan game pertama dari siri One Piece yang bakal menjejakkan kaki ke platform Xbox One. Penjualan One Piece: Burning Blood di Jepun menunjukkan respon yang positif. Resepsi positif ini dijangka berterusan ke benua Eropah dan Amerika.

*Tarikh dan infomasi adalah tepat pada waktu penulisan. JomGaming tidak akan bertanggungjawab jika ada pertukaran info selepas penyiaran artikel.


Overcooked 2 Umumkan Season Pass, 3 Lagi DLC Bakal Tiba

Overcooked 2 sebelum ini telah membawakan beberapa kandungan tambahan (DLC). Ada DLC yang percuma, ada yang berbayar.
Terbaru, Team 17 dan Ghost Town Games telah mengumumkan Season Pass untuk Overcooked 2. Dalam Season Pass ini, 3 DLC dengan tema berlainanan akan disertakan ke dalamnya.
Season Pass ini akan dilancarkan ke PC, PS4, Xbox One dan Switch pada 18 April ini dengan harga USD18.99. Harga untuk pasaran Malaysia masih belum diumumkan. Kemungkinan sekitar RM80.

DLC pertama daripada Season Pass ini telahpun didedahkan, dan ia digelar Campfire Cook Off. DLC ini akan membawakan 12 level baru, 4 Chef baru, dan 2 resipi baru. Selain itu, mereka turut akan memperkenalkan beberapa mekanik baru yang menarik dalam game melalui DLC ini.

Campfire Cook Off akan dilancarkan bersama-sama dengan Season Pass pada 18 April ini. 2 lagi DLC yang terdapat dalam Season Pass akan dilancarkan pada tahun ini juga.
Mereka juga tidak mendedahkan sama ada DLC-DLC ini akan dijual secara berasingan (tanpa membeli Season Pass) ataupun tidak.
Maklumat lanjut tentang DLC ini akan dikongsikan mereka pada minggu-minggu akan datang.


Steam Catat Rekod 30 Juta Pemain Online Serentak, Tertinggi Dalam Sejarah

View this post on Instagram            A post shared by JomGaming (@jomgaming)


Suka Duka Beta: Automobilista: Simulator Racing Realistik Mampu Milik!

Liveri kenderaan adalah official dari musim 2015
Veteran-veteran dalam genre simulasi pemanduan semestinya kenal dengan nama-nama gempaq macam Project CARS, iRacing, Forza, GranTurismo, Assetto Corsa, dll. Tapi, dalam banyak yang tenggelam timbul, ada satu nama yang agak femes walau tak mendapat sambutan sehangat yang lain sebab bajet “development” yang kecil.

Judul ini dikenali dengan nama Game Stock Car Extreme. Apa pula kaitannya dengan Automobilista bro?! Haaa, mai dekat sikit nak cerita ini. Kedua-dua game ni datangnya dari developer yang sama, Reiza Stuidos. Mereka terkenal dengan mods dalam game seperti rFactor yang berkualiti dan hasil yang hampir menyerupai hasil developer besar.
Automobilista merupakan “spiritual successor” kepada Game Stock Car Extreme atau versi 2.0 dengan penambahbaikan dalam semua aspek seperti visual (grafik), fizik tayar (grip limit deformation etc.), model transmisi (gear), track surface rubbering, menu dan lain-lain lagi.
Antara kenderaan yang dapat dipandu dalam Automobilista
Apacer Bro?
Jangan keliru ya! Zaman PS2 dulu ada juga game yang menggunakan judul ini, tapi pendek cerita, game zaman PS2 ini boleh blah. Developer-nya tidak sama dan kandungannya juga tak berapa menarik dan best.
Developer Game Stock Car Extreme telah membuat kempen crowdfunding pada Julai 2015 untuk menaik taraf kandungan kepada yang terbaharu. Maka, bajet yang besar diperlukan untuk melakukan segala pembaharuan yang telah dijanjikan. Nasib berpihak kepada developer kerana game ini mempunyai “base fans” yang ramai walaupun tak terkenal seperti game lain.
Mari kita ber Supertruckin’!!!
Secara kasarnya, Automobilista menggunakan game engine yang sama dengan Game Stock Car Extreme. Ianya satu “marketing” untuk rebrand kerana Game Stock Car Extreme kini tidak fokus kepada satu categori perlumbaan sahaja (Brazilian Stock Car V8 Racing).

Jika anda telah membeli atau memeliki Game Stock Car Extreme di komputer anda (tak kisah melalui Steam atau tidak) sebelum 5 Januari tahun ini, anda dapat memiliki game Automibilista secara PERCUMA! Kalau tak pun, di Steam ianya hanya berharga RM 75.00, berbanding game AAA lain yang boleh mencecah ratusan ringgit!! (Gua jeling dekat lu Forza dan GranTurismo!).
Nak Lumba Apa Eh?
Haa, categori perlumbaan memang luas! Ahaks, antaranya Stock Car V8, Copa Petrobras de Marcas, Formula 3 Brasil dan Mitsubishi Lancer Cup. Bukan itu je bros dan bebs, dari go-kart ke 800 BHP Formula 1; dari drifting ala Rallycross (Mitsubishi) Evo X ke Supertruck; dari pemanduan asas dalam Formula Vee ke perlumbaan 24 jam dalam endurance prototype. Tak ke banyak tu?!
Formula 1 pon ada!!
OK, Selain Itu Apa Hype Dia?!
Dengan permintaan market genre ini yang bermacam-macam, ramai juga yang mengatakan Game Stock Car Extreme merupakan satu game yang teramat realistik dari segi feel pemanduan berbanding dengan game lain seperti yang disebutkan awal tadi. Itu je? Tak, ada lagi. Dengan menggunakan game engine yang sama seperti rFactor, maka  “Mod Support” juga boleh digunakan, bermakna kandungan game ini boleh ditambah lagi pada masa hadapan.

Rekemen Ke Bro?
Kepada yang bajet tak seberapa, boleh lah beli game ni, atau nak lagi murah, tunggu Steam Easter atau Summer sale nanti. Sekarang ini Automobilista masih dalam fasa early access (atau Beta Access) maka ianya belum lagi produk akhir. Dengan reputasinya dengan Game Stock Car Extreme, kita berharap penaiktarafan game ini akan memberi realism yang lebih mendalam lagi.
Penulis kini baru berjinak-jinak dengan early access dan akan berkongsi selanjutnya bila versi produksi muncul. Setakat ini, masih terdapat bugs dan isu teknikal yang masih perlu diselesaikan oleh pihak Reiza untuk penambahbaikan game Automobilista ini.
Untuk maklumat lanjut, sila layari laman web Automobilista.
JomBaca: Fanatec ClubSport: Lepasi Batasan Fantasi dan Realiti Pemanduan Virtual!


Anthem, Game Terbaru BioWare Buat Kitorang Wow! Saksikan Trailernya!

Bayangkan IronMan campur Avatar dengan sistem shooter dan RNG loot drop macam Destiny. Itulah Anthem!

Di dalam game action-RPG terbaru BioWare bertajuk Anthem ini, korang akan memainkan peranan sebagai Freelancers – penjaga bandar-bandar terakhir masa manusia dengan memakai exosuit Javelin seiras IronMan. Setiap exosuit pula unik dengan senjata dan kebolehan masing-masing.

Main bersama kawan-kawan untuk menghadapi ancaman dunia liar Anthem, yang kelihatan seperti dunia Pandora dalam filem Avatar. Dan dapatkan lootbox apabila mengalahkan musuh-musuh!
Anthem dijangka akan diterbitkan antara September – Disember 2018.


Fallout 4: Release Date Dah Ada? Jom Wasted Di Wastelands!

Holaa!! Gamers sekalian. Korang peminat setia dan kipas-susah-mati Fallout?? Pasti berita ini akan mengembirakan korang.

Bethesda Game Studios baru aje mengumumkan tarikh release bagi game ini ialah pada 10 November 2015. Teruja tak!?
Dan dikhabarkan game ini akan berlatarbelakangkan salah satu bandar di Amerika Syarikat iaitu Boston.

So macam mana?? Dah bersedia nak terokai Fallout 4 di dalam game berkonsepkan first person shooter (FPS) open world ini? Ready nak memburu musuh-musuh seperti mutant, deathclaw ataupun buang masa scavenge loot-loot? Rilek derr, bila dah sampai tarikh release nanti korang boleh la dapatkan game Fallout 4 ni. Yang penting korang menabung la dari sekarang.
Ape-ape pun jom kita layan Trailer Fallout 4 ini:
https://www.youtube.com/watch?v=vdm1WcFHvcw
Trailer pun nampak macam menyakinkan. Apa pun kite tunggu sampai game ini keluar.
Adioss!!


Pemain PUBG Mobile Telah Membelanjakan Lebih RM14 Billion Sejak Pelancaran

PUBG Mobile sebagai antara game mobile yang paling popular di seluruh dunia sememangnya tidak asing lagi. Namun, pernah tak korang terfikir berapakah wang yang telah berjaya dikutip melalui game ini?
Sensor Tower, sebuah firma penganalisis, telah melaporkan bahawa game shooter battle royale itu telah berjaya melepasi pendapatan sebanyak USD3.5 billion (sekitar RM14.52 billion) daripada pembelian item dalam game (microtransactions) sejak pelancarannya.
Untuk tahun 2020 sahaja, PUBG Mobile telah mencecah USD1.8 billion (sekitar RM7.47 billion) daripada pembelanjaan microtransactions oleh para pemain. Pendapatan ini merupakan data yang dicampurkan daripada PUBG Mobile dan versi China-nya, yang digelar Game For Peace.
Pasaran terbesar game ini sudah tentunya di China, di mana pemain telah membelanjakan sejumlah USD1.9 billion (sekitar RM7.88 billion) sepanjang hayatnya, hanya di iOS. Pasaran kedua dan ketiga terbesar pula masing-masing terletak di Amerika Syarikat dan Jepun.
Dari segi perbandingan platform pula, 80 peratus daripada perbelanjaan PUBG Mobile datang daripada iOS. Untuk jumlah muat-turun pula, 770 juta muat-turun telah dicatatkan di kesemua platform. Pada tahun 2020 sahaja, sebanyak 198 juta muat-turun baharu telah berjaya dicatatkan.
Korang boleh baca laporan penuh analisis Sensor Towet di pautan ini.


The Last Of Us 2: Mungkinkah Ellie Mengandung Dalam Episod Kedua Nanti?

Berbangkit daripada easter egg yang ditemui di dalam Uncharted 4, timbul khabar angin berkenaan Ellie di dalam The Last Of Us 2!

The Last of Us 2 telah pun berada dalam pembikinan, tetapi demi Uncharted 4, pembangunan game tersebut dihentikan buat sementara oleh pihak Naughty Dog. Pemberhentian ini akan diteruskan sehingga Naughty Dog selesai menyudahkan kesemua DLC Uncharted 4.
Walaubagaimanapun, ini tidak menghalang peminat daripada membuat spekulasi mereka berkenaan The Last of Us 2 ini. Spekulasi ini disemarakkan lagi dengan beberapa easter egg yang ditemui di dalam Uncharted 4: A Thief’s End yang dilancarkan baru-baru ini.

Dapat dilihat sebuah poster yang menunjukkan seorang wanita mengandung yang memakai topeng gas dan sedang memegang pistol. Tidak dapat dikenalpasti siapakah wanita ini, tetapi berdasarkan posture dan pakaiannya, ramai yang membuat spekulasi ini adalah Ellie.
Di samping itu, title di atas poster ini tertulis “The Last of Us: American Daughters”. Adakah ini tajuk sebenar The Last of Us 2 nanti? Tiada siapa yang tahu kecuali Naughty Dog.

Easter egg kedua pula menunjukkan poster “Savage Starlight 2 – Coming Soon”. Bagi mereka yang pernah bermain The Last of Us, pasti mengenali siri komik kegemaran Ellie ini. Ada 14 edisi komik ini yang berada di dalam game tersebut untuk dicari Ellie.
Adakah ini satu lagi petanda Ellie akan kembali di dalam The Last of Us 2 nanti? Sehingga kini masih tiada easter egg berkenaan Joel, mahupun khabar angin akan kemunculan beliau di dalam episod kedua game Naughty Dog ini. Apa-apa hal pun, sama-samalah kita nantikan ye!


Trailer Acah Life is Strange 2 Dikeluarkan, Memaparkan Satu Kuasa Luar Biasa

Rindu kita kepada Arcadia Bay akan terubat tidak lama lagi.

Trailer acah rasmi Life is Strange 2 akhirnya telah dikeluarkan. Video yang hampir seminit ini tidak memperkenalkan kepada kita siapakah karakter yang bakal kita mainkan nanti, namun ia memberikan beberapa info yang agak menarik.
Ia menunjukkan rakaman kamera dashboard seorang pegawai polis bernama K. Matthews, yang mana beliau telah memberhentikan keretanya untuk melihat sesuatu kejadian yang aneh di luar. Sekiranya korang sudah bermain Life is Strange: Before the Storm, korang akan kenali K. Matthews ini sebagai pegawai keselamatan di Blackwell Academy.
Apabila keluar dari kereta, pegawai polis ini mengucapkan “10-10” melalui alat komunikasi untuk memberitahu pegawai polis lain. Kod “10-10” ini adalah bermaksud sesuatu yang sangat bahaya sedang berlaku, dan kemudiannya kelihatan beliau dan keretanya tercampak dan terbalik seperti ditolak dengan satu kuasa luar biasa.
Pada akhir video, Dontnod mengumumkan yang pendedahan penuh Life is Strange 2 akan dilakukan pada 20 Ogos ini.
Korang boleh saksikan trailer acah ini di bawah:

Episod pertama Life is Strange 2 akan dilancarkan pada 27 September ini untuk PC, PS4 dan Xbox One.


The Witcher Seterusnya Takkan Eksklusif Untuk Epic Games Store

CD Projekt Red semalam telah mengumumkan mereka sedang membangunkan game seterusnya dalam francais The Witcher menggunakan Unreal Engine 5, sekaligus mengumumkan kerjasama jangka masa panjang bersama Epic Games.
Apabila kerjasama antara dua syarikat itu diumumkan, ramai yang menyatakan kerisauan kemungkinan The Witcher seterusnya itu akan menjadi eksklusif di Epic Games Store untuk platform PC.
Walau bagaimanapun, kerisauan ini segera dipatahkan oleh CDPR. Dalam satu ciapan di Twitter, akaun rasmi game The Witcher telah menjawab persoalan itu dengan berkata:
“Kami tidak merancang untuk membuat game itu eksklusif di satu platform jualan sahaja.”

We are not planning on making the game exclusive to one storefront.— The Witcher (@witchergame) March 21, 2022

Sehingga hari ini, CDPR tidak pernah melancarkan mana-mana game mereka eksklusif di satu-satu platform. The Witcher 3: Wild Hunt sebagai contoh boleh didapatkan di platform PC melalui Steam, GOG dan Epic Games Store, serta di platform-platform lain seperti PlayStation, Xbox dan Switch.


Jom Tengok Intro Cinematic Video Game One Punch Man: A Hero Nobody Knows

Tak sangka manga conteng-conteng kini menjadi francais jutaria sebegini…

Bandai Namco telah mengumumkan opening cinematic bagi adaptasi video game siri animanga popular yang bertajuk One Punch Man: A Hero Nobody Knows. Kalau korang peminat OPM, korang mesti kenal karakter-karakter yang ditampilkan, kan? Kasi layan cinematic ni sambil goyang dengar lagu latar Freaking Out! dari JAM Project.

One Punch Man: A Hero Nobody Knows boleh di-pre-order bagi mendapatkan kandungan ekstra. Saitama (Dream Version) adalah playable character ekstra. Terdapat juga 2 pakaian tambahan buat Saitama – tracksuit dan formal black suit. Topeng Saitama juga boleh digunakan sebagai avatar.
One Punch Man: A Hero Nobody Knows akan hadir ke platform PC, PS4 dan Xbox One pada 28 Februari 2020.


Tarikh Pelancaran PlayerUnknown’s Battlegrounds Di Xbox One Diumumkan, Ada Perbezaan Dengan Versi PC

Tarikh pelancaran PlayerUnknown’s Battlegrounds di Xbox One akhirnya diumumkan oleh Bluehole.

Game bergenre battle royale yang menjadi fenomena global di platform PC, akhirnya akan memasuki platform konsol sebelum tahun ini melabuhkan tirainya. PlayerUnknown’s Battlegrounds akan dilancarkan di Xbox One sebagai eksklusif untuk konsol melalui program Xbox Game Preview pada 12 Disember ini.
Ia juga akan dikuasakan dengan penambahbaikan Xbox One X.
Pengeluaran game ini ke dalam Xbox One bukanlah sebagai pelancaran penuh, tetapi masih dalam versi Early Access, sama seperti bagaimana mereka lakukan di PC terlebih dahulu. Banyak fungsi akan ditambah ke dalamnya secara berperingkat.
Apa yang akan dibawakan ke dalam Xbox One dan PC tidak akan mengikut jadual yang sama. Dalam masa versi PC akan keluar daripada Early Access (pelancaran penuh) pada waktu yang sama, versi Xbox One baru sahaja dimasukkan ke dalam versi Early Access.
Map kedua, Desert, yang bertempat di padang pasir, juga tidak akan dikeluarkan untuk Xbox One semasa pelancaran 12 Disember nanti.

Edisi Xbox One turut disajikan dengan 3 pek kosmetik eksklusif untuk konsol yang hanya akan hadir dalam versi Early Access sahaja, iaitu PUBG Warrior Pack, PUBG Accessory Pack dan PUBG Tracksuit Pack. Dalam kata lain, pemain hanya berpeluang mendapatkannya dalam masa terhadi iaitu semasa masih dalam versi Early Access.
Versi fizikal game ini untuk Xbox One masih belum diumumkan tarikhnya, yang mana ia akan dilancarkan terlebih dahulu dalam versi digital sahaja.
JomBaca: Pencipta PlayerUnknown’s Battlegrounds Sahkan Tidak Akan Ada Single-Player Akan Datang Dalam Game Ini


PS4 Kini Menyokong Cross-Play Untuk Mana-Mana Game Yang Ingin Menyertakannya, Fasa Beta Telah Tamat

Tahun 2018 telah menjadi titik tolak kepada keterbukaan hati Sony untuk membenarkan fungsi cross-play dengan pesaing konsol lain. Fortnite telah menjadi watak penting dalam memecahkan tembok ini.
Setelah Fortnite, antara game lain yang telah membawakan fungsi cross-play ini untuk PS4 ialah Rocket League, Dauntless, Paladins, Smite, Realm Royale dan yang terbaru, PlayerUnknown’s Battlegrounds (PUBG) yang secara rasminya telah melancarkan fungsi ini semalam.

Terkini, bercakap kepada WIRED, Sony telah mengesahkan bahawa fasa beta untuk fungsi cross-play di PS4 telahpun tamat. Bermakna, mana-mana pembangun boleh menyertakan fungsi ini ke dalam game masing-masing sekiranya mereka mahu — membenarkan pemain PS4 bermain dengan para pemain dari mana-mana platform termasuklah PC, Xbox One, Switch mahupun iOS dan Android.
Maka, selamat maju jaya kepada kesemua pembangun yang sudah sekian lama ingin menampilkan fungsi ini, dan bergembiralah semua gamers kerana kita kini boleh bermain bersama dengan mana-mana rakan dari mana-mana platform.


Disney Benarkan Ubisoft Bikin Game Star Wars Semasa Pertemuan Pertama Bincang Game Avatar

Sesetengah peminat yang kurang gemar dengan game-game yang diterbitkan Ubisoft sering mempersoalkan mengapa Disney melantik Ubisoft untuk membangunkan game dari dua francais besar mereka.
Apa pun tanggapan para peminat, Disney nampaknya begitu yakin dengan Ubisoft sehingga tidak teragak-agak untuk membenarkan studio-studio di bawah Ubisoft membikin game Avatar dan Star Wars.
Dalam temu bual bersama IGN, Naib Presiden Kanan Walt Disney Games, Sean Shoptaw telah mendedahkan bahawa Disney telah diyakinkan untuk membenarkan Ubisoft membikin game open-world Star Wars semasa pertemuan pertama kali kedua-dua pihak — yang mana pertemuan itu sebenarnya adalah untuk membincangkan tentang game Avatar.
Januari lalu, kita telah digemparkan dengan pengumuman oleh Lucasfilm Games tentang pembikinan sebuah game open-world Star Wars yang dketuai oleh Ubisoft Massive.
Ketika ditanyakan kepada Shoptaw mengenai idea open-world untuk game Star Wars, beliau mendedahkan ia merupakan keputusan yang dipersetujui bersama kedua-dua pihak sejak awal.
Game Avatar yang disebutkan itu juga baru-baru ini sudah diperlihatkan buat kali pertama, setelah lebih empat tahun mengumumkannya. Berjudul Avatar: Frontiers of Pandora ia juga merupakan sebuah game open-world.


Uncharted Kini Berusia Satu Dekad! Sambutlah Bersama Naughty Dog Dengan Trailer, Tema PS4 Dan Banyak Lagi!

Uncharted: Drake’s Fortune dikeluarkan pada hari ini 10 tahun yang lalu.

Siri Uncharted memang cukup terkenal dengan elemen ceria dan penuh pengembaraan Nathan Drake bersama Elena, Sully, Sam dan pelbagai karakter lagi, serta antara merupakan game eksklusif PlayStation harus didapati oleh pemain.
Uncharted: Drake’s Fortune merupakan kemasukan pertama Naughty Dog ke arah grafik realistik dipacu oleh PlayStation 3 pada tahun 2007. Kemudian, pengembaran Nathan Drake bersambung ke Uncharted 2: Among Thieves pada tahun 2009 dan seterusnya ke dalam Uncharted 3: Drake’s Deception di tahun 2011. Pada tahun 2015, ketiga-tiga game ini di-remastered ke dalam Uncharted: The Nathan Drake Collection untuk PS4.
Naughty Dog berpeluang untuk merentas ke platform PlayStation 4 dengan pengembaraan terakhir Nathan Drake di dalam Uncharted 4: A Thief’s End pada tahun 2016 yang berjaya meraih pelbagai anugerah dan juga berjaya dijual sebanyak 2.7 juta semasa minggu pertama pelancaran.
Kemudian, Chloe Frazer dan Nadine Ross pula menghiasi pengembaraan di India dalam standalone DLC Uncharted: The Lost Legacy yang dilancarkan pada tahun ini.

Naughty Dog dengan berbesar hatinya menyambut ulang tahun ke-10 Uncharted selama sebulan bermula pada hari ini sehingga ke PlayStation Experience 2017 di Anaheim, California.
Sempena sambutan ini, tema sistem dan avatar baru PS4 dikeluarkan untuk menandakan ulang tahun ke-10 Uncharted yang anda boleh dapatkan bermula pada hari Isnin, 20 November pukul 12:00am sehingga pada hari Rabu, 22 November pukul 12:00am. Tambahan lagi, tema sistem dan avatar lain juga boleh didapatkan secara percuma. Anda cuma cari “UNCHARTED 10th Anniversary Bundle” di PlayStation Store.
[KEMASKINI 1]: Anda dah boleh muat-turun melalui akaun PlayStation Store Amerika (R1). Buat masa ini, belum ada di akaun Asia (R3).
[KEMASKINI 2]: Anda kini boleh muat-turun bundle ini dari PlayStation Store Asia (R3).

Untuk peminat multiplayer Uncharted, bermula pada hari ini sehingga 19 Disember, Naughty Dog akan berikan kostum bundle karakter ulang tahun ke-10 Uncharted yang menampilkan kostum klasik Nathan, Elena dan Sully di dalam Uncharted 4 dan Uncharted: The Lost Legacy.
Selain itu, promosi diskaun 50% untuk semua Uncharted Point dan barang Relic turut diadakan sehingga 19 Disember ini.


Sekuel God of War Harus Bawakan Pertempuran Dengan Thor, Odin Yang “Lebih Besar”, Kata Pembangun

Apa yang harus dibawakan ke dalam sekuel God of War?

God of War yang dikeluarkan pada tahun ini sememangnya sebuah karya agung. Dalam review Boleh Beli or Boleh Blah!?, kami mengatakan bahawa “dengan gameplay yang mantap, pelbagai elemen baru, pertempuran sinematik epik, kisah mitos yang penuh misteri – semua ini membuatkan jiwa pemain sebagai dewa peperangan akan menggelegak.”
Bergerak dari karya yang hampir sempurna ini, apa perancangan Sony Santa Monica untuk God of War 2, atau apa sahaja judul yang akan mereka gunakan nanti?
Bercakap kepada Sector.sk (lapor Gaming Bolt), artis persekitaran untuk God of War, Nate Stephens ada menyebutkan serba sedikit tentang apakah aspirasi pasukan pembangunan untuk sekuel akan datang. Beliau berkata:
“Kami masih mahukan ia menjadi God of War. Apa yang saya ingin katakan adalah, pertempuran pertama dalam game ini apabila kamu berlawan dengan The Stranger adalah satu pertempuran yang sungguh epik. Ia berakhir dengan kedua-dua mereka memusnahkan keseluruhan persekitaran di sekeliling kamu. Ia sesuatu yang sangat sukar untuk dicipta, saya sendiri mengerjakan pencahayaan untuk level ini, dan ia amat sukar untuk disiapkan.”
“Jadi kalau kita berjumpa dengan Thor atau Odin, pastinya, ia harus lebih besar daripada ini, lebih baik daripada ini. Game ini sudah sangat bagus, tetapi kami rasakan kami berupaya menjadikannya jauh lebih baik. Dan semestinya, ia harus lebih sedikit besar. Jika kami mahu bikin satu lagi game — tiada siapa kata kami sedang melakukannya — ia akan lebih besar, lebih baik dan lebih panjang.”

Jadi apa harapan korang untuk sekuel God of War ini? Mahu ia dibikin secepat mungkin?
JomBaca: Ini Dia Loot Rahsia Yang Hanya Boleh Didapatkan Oleh Pemilik God of War Collector’s Edition!


Mod Grafik GTA V Redux: Tarikh Pelancaran Dan Beberapa Feature Baru Diumumkan!

Satu mod yang sangat bercita-cita besar: adakah ia bakal mengubah Grand Theft Auto V kepada sebuah game yang terasa lain – berbeza dari segi grafik dan gameplay?

Tempoh hari, seorang developer persendirian, Josh Romito telah memperkenalkan mod grafik untuk GTA V yang dikenali sebagai Redux kepada umum. Terkini, mod ini telah diumumkan tarikh pelancarannya serta beberapa features tambahan.
Mod grafik GTA V, Redux akan dilancarkan pada 26 Ogos 2016. Seperti yang telah dilaporkan, mod ini telah diperkenalkan dengan satu video yang memaparkan gameplay serta peningkatan grafik yang sangat ketara. Ia telah menambahbaik setiap elemen dalam GTA V, termasuklah tekstur, sistem cuaca sehinggalah ke pergerakan karakter.

Terkini, apa yang lebih menarik, ia bukan sahaja akan memberikan penambahbaikan dari segi kosmetik, malah ia akan mengubah sedikit gameplay-nya nanti. Behaviour pihak polis akan di-tweak, dan lebih banyak vehicle yang akan dikerahkan oleh mereka sekiranya para pemain benar-benar “berbahaya”.
Selain itu, kepadatan para pejalan kaki di tepi jalan juga telah dibina semula 100%, di mana beberapa karakter dalam story campaign akan kelihatan di kaki-kaki lima.
Anda boleh dapatkan segala maklumat mengenai mod ini di sini.


Kemaskini Bulan Jun Bagi Final Fantasy XV Akan Membawa Kebolehan Off-Road Pada Regalia

Ubahsuai Regalia korang kepada Regalia Type-D.

Dalam kemaskini yang bakal dibawa pada Jun nanti, pemain akan diberi kebolehan untuk membawa kenderaan yang digunakan oleh Noctis dan sahabat-sahabatnya iaitu Regalia. Akhirnya, pemain tidak perlu berlari-lari lagi dalam dunia Final Fantasy XV yang luas itu.

Disamping itu, kemaskini ini turut membawa Episode Prompto, DLC terbaru yang memberikan penceritaan tambahan mengenai jejaka berambut perang ini. Ia juga akan didatangkan bersama tema muzik baru yang direka oleh Naoshi Mizuta dan peralatan “Cup Noodle Star”.
Sumber: Gematsu.


PS5 Slim Akan Datang? Ada Disc Drive Yang Boleh Ditanggalkan?


Death Standing: Visi Kojima ‘Sukar Difahami’ Dan Game Mungkin Dilancarkan Tahun Ini!

Apabila orang bercerita tentang Hideo Kojima dan Death Stranding – nampak sangat diorang dah level taksub. Tapi, siapa aje yang tak taksub dengan Hideo Kojima?

Di dalam satu temuramah berkenaan Arctic, filem terbaru Mads Mikkelsen, beliau telah berkongsi beberapa maklumat tentang Death Stranding, terutamanya tentang Hideo Kojima dan jalan cerita game tersebut.
“Beliau seorang genius. Apa saja yang sedang beliau lakukan dengan game ini, saya tak pernah melihat apa-apa seumpamanya! Beliau masih menceritakan tentang dunianya (Death Stranding) dan saya masih tak memahaminya!” ujar Mads. Beliau turut berkata game tersebut sudah hampir siap dan pasukan produksi sedang menyiapkan bahagian-bahagian kecil bagi game tersebut.

Death Stranding masih belum mempunyai tarikh pelancaran, namun begitu, Norman Reedus yang memainkan watak utama game itu yakin, “ianya akan dilancarkan tahun ini.”
Dalam satu podcast tahun lepas (pada ketika 1 jam 10 minit), Norman Reedus berkata, beliau memainkan watak yang fobia sentuhan di dalam sebuah game yang memerlukan kita membina ‘jambatan’ menghubungkan semua orang. Makin dimainkan, karakter beliau akan hilang rasa fobia tersebut. Adoi, pening kitorang nak merungkai misteri Death Stranding ni. Beliau menambah, ia (Death Stranding) sepatutnya dilancarkan awal tahun 2019 ini.
Turut menambah kepada debaran menantikan game ini, baru-baru ini, Hideo Kojima telah melawat Guerilla Games di Amsterdam dengan membawa playable demo Death Stranding. Salah satu gambar menunjukkan Kojima sedang memegang DualShock 4 di tangannya sambil memain dan menerangkan Death Stranding yang dibangunkan menggunakan Decima Engine – engine yang dibangunkan Guerilla Games!

Three years ago we gave @KojiPro2015_EN a copy of our @DecimaEngine in this box. Today @HIDEO_KOJIMA_EN came back to @Guerrilla to show us the incredible things he’s making with it in #DeathStranding. So impressed! pic.twitter.com/8dLpdIh1bI
— Hermen Hulst (@hermenhulst) January 15, 2019
Gambar ini juga membuktikan Death Stranding sudah siap, atau hampir siap sehingga boleh dimainkan!
Melihatkan bagaimana masih tiada teaser/pengumuman daripada Sony berkenaan game ini, ditambah pula dengan pengumuman Sony untuk tidak menyertai E3 tahun ini – kitorang menjangkakan Death Stranding akan dilancarkan, paling tidak diumumkan di PlayStation Experience 2019.
Siapa sini tak sabar menantikan Death Stranding?


Game Spider-Man Permulaan Bagi ‘Marvel Video Game Universe’! Banyak Game Marvel Akan Datang!

Selepas kejayaan Marvel Cinematic Universe, Marvel ingin membina Marvel Video Game Universe pulak!

Di E3 2016 tempoh hari, Sony dan Marvel telah mengumumkan game terbaru Spider-Man yang bakal dikeluarkan eksklusif di PlayStation 4.
Menurut Polygon, naib presiden Marvel Games, Jay Ong mengatakan game Spider-Man yang dibangunkan oleh Insomniac Games ini hanyalah permulaan kepada hasrat besar Marvel untuk membawakan watak-watak superhero mereka ke console.
“Apabila saya menyertai Marvel dua tahun lalu, saya datang dengan mandat untuk menampilkan era baru untuk Marvel Games. Kami mempunyai khazanah superhero terbaik di muka bumi. Apa yang boleh kita lakukan dengan ini untuk mencipta game-game epik yang sebenar?”, kata Ong dalam satu temu ramah bersama Polygon.
“Adakah (game Spider-Man) satu petanda bahawa banyak lagi yang bakal tiba? Oh, ya. Semestinya. Dan kami tidak sabar untuk berkongsi tentangnya dengan seluruh dunia,” tambah Ong.

Ong menyatakan Marvel Games mempunyai banyak perancangan untuk console yang beliau masih tidak boleh ceritakan. Kini mereka mempunyai kerjasama dengan Telltale Games, Sony Interactive Entertainment dan Warner Bros.
Marvel ingin berkerjasama dengan game developers yang terbaik dalam industri ini, iaitu pasukan-pasukan yang berkongsi minat yang sama tentang heroes dan villains Marvel, kata Ong. Namun, mereka tetap cerewet dalam memilih syarikat mana yang mereka ingin bekerjasama dan syarikat mana yang membangunkan properties yang mana.
Anda boleh baca temu ramah penuh Jay Ong bersama Polygon di sini.
JomBaca: DLC Spider-Man Percuma Untuk Lego Marvel’s Avengers!


Musim Pertama The Last of Us HBO Adalah Berdasarkan Game Pertama, Tapi Beberapa Episod Berbeza

Apabila pertama kali mendengar tentang The Last of Us akan diadaptasi ke siri televisyen, perkara pertama yang terlintas dalam fikiran tentunya apakah jalan cerita yang akan disampaikan kerana game asalnya itu sendiri sudah menyajikan sebuah penceritaan yang begitu mantap.
Terbaharu, ketika bercakap kepada IGN, penerbit dan penulis bersama siri TV itu, Neil Druckmann telah memberikan sedikit gambaran tentang apakah yang akan dibawakan ke dalam adaptasi tersebut.
Druckmann mendedahkan yang mereka akan mengangkat dialog terus dari game pertama, tapi beberapa episod dalam musim pertamanya kelak akan ‘menyimpang jauh’ daripada peristiwa-peristiwa yang pernah kita mainkan dalam game.
Tentunya Druckmann tidak boleh mendedahkan terlalu banyak mengenai siri ini lagi, namun beliau mengatakan yang para penonton akan cam banyak dialog dari game asal dalam banyak episod siri TV ini.
“Beberapa perkara kadang-kala kekal sama. Lucu juga melihat dialog saya dari game ada dalam skrip HBO. Dan kadang-kala ia menyimpang jauh kepada impak lebih baik kerana kita sedang mengendalikan satu medium yang berbeza,” kata Druckmann.
“Sebagai contoh, dalam game, terdapat banyak aksi kamu perlu latih pemain tentang mekanismenya. Kamu memerlukan lebih banyak keganasan dan situasi ke satu tahap daripada apa yang kamu perlukan dalam rancangan TV kerana kamu tak perlu ajar orang macam mana nak guna senapang. Jadi itu sesuatu yang sangat berlainan, dan HBO sangat membantu kami untuk bergerak jauh daripada aksi asas dan fokus kepada lebih kepada drama karakter tersebut. Beberapa episod kegemaran saya setakat ini menyimpang jauh daripada jalan cerita, dan saya tak sabar untuk orang ramai menyaksikannya.”
Duckmann turut mendedahkan yang beliau telah melihat percubaan solekan Clicker dan sangat teruja melihatnya menjadi nyata secara fizikal.
Dua bintang Game of Thrones, Pedro Pascal dan Bella Ramsey akan kembali bersatu sekali dalam siri televisyen terbitan HBO, sebagai duo yang cukup ikonik dalam The Last of Us, Joel dan Ellie.
Sebelum ini, kita telah mengetahui bahawa kerusi pengarah untuk episod pertama diisi oleh Kantemir Balagov, pembikin filem asal Rusia yang cukup terkenal melalui kerjanya untuk drama yang telah memenangi banyak anugerah, Beanpole.
Penerbitan siri TV adapatasi The Last of Us ini diketuai oleh Craig Mazin — insan yang bertanggungjawab menulis dan menerbitkan siri TV Chernobyl di HBO yang mendapat pujian ramai. Beliau akan menulis jalan ceritanya bersama-sama dengan orang kuat dari Naughty Dog sendiri, Neil Druckmann. Ia merupakan siri TV hasil kerjasama HBO dengan Sony Pictures.


Kenali Geralt, Yen Dan Ciri Dalam Netflix The Witcher Melalui Video Pengenalan Terbaru Ini

Kalau korang dah membaca siri novel The Witcher yang dicipta Andrzej Sapkowski atau mainkan siri game yang dibangunkan CD Projekt Red, pastinya korang sudah cukup mengenali beberapa watak utama dalam francais ini.
Tapi bagaimana dengan korang yang tidak pernah menghadam apa-apa naskhah The Witcher sebelum ini dan ingin mengikuti siri TV The Witcher yang bakal ditayangkan di Netflix tidak lama lagi?
Seperti dalam novel dan video game, Siri TV The Witcher di Netflix juga akan mengetengahkan tiga watak utama — iaitu Geralt, Yennefer dan Ciri. Netflix telah mengeluarkan tiga video baru, memperkenalkan ketiga-tiga watak utama ini bagi korang yang ingin mengenali siapakah mereka ini sebelum memulakan siri TV itu nanti.
Jom layan:

The Witcher akan boleh mula distrim di Netflix pada 20 Disember ini. Kesemua lapan episod untuk musim pertama akan dilancarkan secara serentak.


Kesemua 43 Trailer Yang Dikeluarkan Oleh Sony Di Paris Games Week 2017! Saksikannya Di Sini!

Malam tadi, Sony telah mengadakan sidang media di salah satu acara tahunan terbesar dalam industri gaming, iaitu Paris Games Week. Jom kita tengok setiap trailer dan info yang telah didedahkan oleh mereka.
The Last of Us Part II

Seperti biasa, Sony menggunakan slot terakhir dalam pembentangan mereka untuk memperlihatkan trailer yang paling ditunggu-tunggu. Semua yang menontonnya pasti tidak akan menyangkan bahawa video yang sedang mereka saksikan itu adalah sedutan daripada The Last of Us Part II.
Dengan tidak memaparkan Ellie, Joel atau mana-mana watak yang kita kenali dalam game pertamanya, kita dikejutkan dengan sebuah aksi yang penuh debaran dan mengerikan. Lebih mengejutkan apabila video diakhiri dengan kedatangan zombi dan tajuk “The Last of Us Part II”.
Sony turut mengeluarkan satu lagi video, membawakan sedikit penjelasan daripada Pengarah Kreatif Naughty Dog, Neil Druckmann tentang enjin yang sedang mereka gunakan untuk game ini.

God of War

Kita telah disajikan dengan 2 minit aksi gameplay God of War yang terbaru. Ia sememangnya memfokuskan kepada combat gameplay yang boleh dilakukan oleh Kratos seperti membaling dan menyambut semula kapaknya.
Sony masih lagi berteka-teki dengan kita tentang tarikh pelancaran game ini. Kita hanya boleh menunggu buat masa ini.
Tennis World Tour

Sebuah game tennis terbaru telah diumumkan dan disediakan sekali dengan trailernya. Tennis World Tour masih belum mempunyai tarikh tepat pelancaran, tetapi ia dijadualkan akan dilancarkan pada tahun 2018.
Star Wars Battlefront II

Di pentas Sony di Paris Games Week, EA dan DICE telah mengeluarkan trailer pelancaran untuk Star Wars Battlefront II. Ia mungkin agak awal memandangkan game ini hanya akan dilancarkan sepenuhnya pada 17 November nanti, tetapi korang layan je lah dulu.
Spelunky 2

Sekuel untuk siri ini, Spelunky 2 telah diumumkan oleh Sony pada malam tadi. Kata penciptanya, game ini telah dibangunkan selama beberapa tahun dan mereka tidak sabar untuk memperlihatkannya kepada para pemain. Walau bagaimanapun, tarikh pelancaran masih belum diumumkan, tetapi ia telah disahkan bahawa Spelunky 2 akan dikeluarkan di PS4 terlebih dahulu sebelum di konsol-konsol lain.
Far Cry 5

Satu lagi gameplay Far Cry 5 telah dikeluarkan, yang mana kali ini lebih memfokuskan kepada gameplay co-op. Ia telah disahkan bahawa campaign untuk game ini boleh dimainkan secara online co-op dari mula sampailah penghabisan.
Far Cry 5 akan dilancarkan pada 27 Februari 2018 di PC, PS4 dan Xbox One.
Call of Duty: WWII

Setelah mengumumkan pada awal bulan ini bahawa map klasik, Carentan akan dibawakan ke dalam Call of Duty: WWII, Activision dan Sledgehammer telah memperlihatkan map ini dalam trailer terbaru. Seperti biasa, trailer yang dipaparkan menyajikan aksi yang penuh drama dan letupan sana-sini.
Call of Duty: WWII akan dilancarkan di PC, PS4 dan Xbox One pada 3 November ini.
Ghost of Tsushima

Antara IP baru yang diumumkan pada malam tadi adalah Ghost of Tsushima, sebuah game open-world menggunakan latar belakang Samurai yang dibangunkan oleh pembangun yang membawakan kepada kita siri Infamous, Sucker Punch.
Saksikan juga temu ramah bersama Sucker Punch, bercakap tentang game terbaru mereka ini dalam video di bawah.

Monster Hunter World

Dalam trailer terbaru Monster Hunter World, ia telah mendedahkan satu crossover karakter dengan Horizon Zero Dawn. Bermakna korang boleh mainkan Aloy dalam Monster Hunter World nanti. Ia bukan sahaja sebagai karakter yang bersifat kosmetik. Alatan-alatan yang Aloy miliki dalam Horizon Zero Dawn seperti busur dan anak panahnya akan juga boleh dimainkan dalam Monster Hunter World.
Selain itu, ia turut mengumumkan bahawa sesi beta untuk game ini akan diadakan eksklusif untuk pemain PS4, khususnya pelanggan PS Plus, dari 9 hingga 12 Disember ini.
Monster Hunter World akan dilancarkan sepenuhnya pada 26 Januari 2018 di PC, PS4 dan Xbox One.
Horizon Zero Dawn

Alang-alang bercakap tentang Aloy, tak sahlah kalau tiada trailer terbaru untuk DLC akan datang dalam Horizon Zero Dawn. Satu lagi trailer bersalji, penuh aksi dan robot-robot gergasi dikeluarkan oleh Sony.
DLC The Frozen Wilds akan dikeluarkan pada 7 Disember ini.
Spider-Man

Sony pastinya tidak mahu ketinggalan dalam memperlihatkan satu lagi game eksklusif besar akan datang mereka. Selepas menunjukkan banyak aksi gameplay pada E3 lalu, kali ini mereka hanya fokus kepada sedikit sedutan sinematik dalam Spider-Man. Buat pertama kalinya, kita dapat melihat wajah Peter Parker di sebalik topeng labah-labahnya itu.
Sony hanya meletakkan tarikh pelancaran Spider-Man pada tahun 2018.
Shadow of the Colossus

Dalam trailer terbaru Shadow of the Colossus yang diperlihatkan pada malam tadi, Sony telah mengumumkan tarikh pelancaran game ini. Ia akan dilancarkan pada 6 Februari 2018.
Onrush

Pembangun yang membawakan kepada kita DriveClub, Codemasters telah mendedahkan projek terbaru mereka, iaitu Onrush. Ia merupakan sebuah game racing arcade yang menggila, membawa pelbagai jenis kenderaan laju yang boleh menaiki serta menurut pelbagai platform dan jalan.
Destiny 2

Bungie telah memperkenalkan DLC akan datang dalam Destiny 2, Curse of Osiris dalam trailer terbaru ini. Korang boleh baca lebih lanjut tentang DLC ini di sini.
Korang boleh saksikan baki kesemua trailer yang dikeluarkan di pentas Sony semasa sidang media Paris Games Week malam tadi di bawah.
Ace Combat 7 Skies Unknown
https://www.youtube.com/watch?v=VW59fI8_Ad0
Detroit: Become Human

FINAL FANTASY XV: EPISODE IGNIS

Resident Evil 7 biohazard

The Sims 4

Megalith VR

Oure

Blood & Truth

Eden Tomorrow

Rec Room

Apex Construct

League of War VR Arena

Invector

Erica

Concrete Genie

Ultrawings

The Hong Kong Massacre

Stifled

Dead Hungry

Star Child

Guacamelee! 2

LocoRoco 2

The Gardens Between

Bow to Blood
https://www.youtube.com/watch?v=YQrUOarCGls


Final Fantasy Brave Exvius: Versi Bahasa Inggeris Diumumkan!

Game yang dah dikeluarkan di Jepun tahun lepas bakal mendapat versi Bahasa Inggeris kelak!

Square Enix baru sahaja mengumumkan versi bahasa Inggeris bagi game Final Fantasy Brave Exvius. Game yang di-develop oleh A-Lim ini bakal dikeluarkan di pelantar iOS dan Android dan sudah pun dimuat turun sebanyak 6 juta kali sejak dilancarkan di Jepun pada 22 Oktober 2015. Ianya mendapat banyak review yang sangat positif jadi tidak hairan lah jika Square Enix bercadang untuk menterjemahkan game ini.
Untuk membina hype game ini, Square Enix telah pun membuka satu website untuk pra-pendaftaran. Untuk setiap pra-pendaftaran, 30 Cyrstal Points akan dimasukkan ke dalam pencapaian game ini. Terdapat beberapa pencapaian, termasuklah Magitek Armor pada 1,000,000 mata (dengan 33,333 pendaftaran) dan Summon Tickets untuk membolehkan korang menggunakan summons dalam battle korang jika dapat 183,000 pra-pendaftaran (5,500,000 mata).
Final Fantasy Brave Exvius menggunakan sistem klasik JRPG iaitu turn-based RPG dan menggunakan elemen dari siri Final Fantasy dan Brave Frontier (developer bagi game Exvius juga). Antara elemen yang digunakan adalah skill magis, limit breaks dan summon monsters.

Menggunakan battle sistem yang sama seperti Brave Frontier, Brave Exvius mempunyai antaramuka di mana para pemain boleh mengarahkan karakter-karakter korang untuk attack dengan menekan butang-butang tertentu (melalui touch screen semestinya), special attack dan items boleh digunakan dengan swipe butang tertentu dan memilih command yang diingini.
Korang akan ke stage seterusnya sampailah korang jumpa end boss. Sepanjang pengembaraan korang, korang wajib lah menerima EXP (experience points), barang-barang untuk crafting dan semestinya duit in-game.
Kami berharap dengan kejayaan Brave Exius ini, Square Enix dengan baik hati dan besar hatinya akan turut buat versi bahasa Inggeris untuk Mobius pulak. Tolong Square Enix, tolong!
Kami nak Mobius!


Pengarah siri Titanfall sedang membangunkan IP baru untuk Respawn

View this post on Instagram            A post shared by JomGaming (@jomgaming)


Atlus: Kini dimiliki oleh SEGA Games!

Dengan pemilikan Atlus, SEGA berjanji akan mengalih bahasa bagi semua game keluaran Atlus yang akan datang!
Atlus telah dimiliki sepenuhnya oleh SEGA dengan nilai ¥14 billion. SEGA dan Atlus telah bekerjasama sebanyak 23 games sebelum ini dan antara projek yang paling mendapat sambutan ialah siri Yakuza.
CEO bagi Atlus iaitu Naoto Hiraoka telah menyatakan bahawa pemilikan oleh SEGA ini bakal memberi kesan positif kepada kedua-dua buah syarikat. Atlus juga dilaporkan tidak akan menukar sebarang logo atau jenama asal mereka.
Adakah hasil daripada pemilikan ini, peminat-peminat studio Atlus bakal menerima alih bahasa untuk Shin Megami Tensei IV: Final dan Etrian Odyssey V dengan kadar yang segera?
Hanya masa dapat menentukan.


Pengarah Kata Jualan Days Gone Sebagus Ghost of Tsushima Tapi Pengurusan Sentiasa Anggap Satu Kekecewaan

Days Gone merupakan sebuah game eksklusif Sony yang sangat berbelah bahagi antara peminat. Ada yang benar-benar sukakannya, ada yang melabelkannya sebagai satu kegagalan.
Bercakap di Twitter, Pengarah Days Gone, Jeff Ross telah mendedahkan bahawa jualan Days Gone sebenarnya adalah sebagus jualan Ghost of Tsushima, namun pengurusan atasan sering membuatkan para pembangun terasa seperti game itu satu kekecewaan besar.
Days Gone, menurut Ross, telah mencapai angka jualan sebanyak 8 juta unit ketika beliau meninggalkan Bend Studio pada Disember 2020, iaitu kira-kira setahun lapan bulan selepas pelancaran Days Gone.
Ross kemudian menambah yang game itu terus terjual lebih banyak selepas itu, dan seterusnya terjual di Steam dengan lebih sejuta unit.
Tweet Ross tersebut hadir setelah Sucker Punch mengumumkan bahawa jualan Ghost of Tsushima telah mencapai 8 juta unit. Sebagai perbandingan, game bertemakan Samurai itu berjaya mencecah angka jualan tersebut dalam tempoh kira-kira setahun enam bulan.
Para peminat yang sukakan Days Gone, apabila membaca kenyataan terbaharu Ross ini, mula mempersoalkan Sony mengapa sehingga kini masih belum ada ura-ura tentang sekuelnya, walaupun ia terjual sebaik Ghost of Tsushima, sebuah game yang kita dapat lihat Sony benar-benar mencurahkan kasih sayangnya.
Bahkan, filem adaptasi Ghost of Tsushima juga kini sedang dalam pembikinan, bakal diarahkan oleh pengarah sama dari siri John Wick, Chad Stahelski.


PewDiePie Dan Beberapa Youtubers Dibayar Warner Bros. Untuk Beri Game Review Positif!

Para Youtuber dibayar untuk memberikan game review yang positif? Ya, ada kisah di sebaliknya!

Terkini, menurut laporan The Verge, Federal Trade Commission (FTC) di Amerika Syarikat telah mencapai penyelesaian dengan Warner Bros. mengenai dakwaan bahawa syarikat penerbitan itu gagal untuk mendedahkan bahawa mereka telah membayar beberapa Youtuber untuk memberikan liputan positif tentang salah satu video game mereka.
Dakwaan pihak FTC telah menyatakan bahawa Warner Bros. telah memperdaya para pelanggan (gamers) dengan membayar ribuan dollar kepada individu berpengaruh di media sosial, termasuk YouTube sensasi PewDiePie, untuk membuat liputan tentang Middle Earth: Shadow of Mordor tanpa menyatakan bahawa mereka telah dibayar (ditaja).
Dalam terma perjanjian dengan FTC itu, Warner Bros. telah dilarang daripada gagal untuk mendedahkan urusan yang sama di masa akan datang, dan tidak boleh berpura-pura bahawa video dan artikel tajaan yang dikeluarkan oleh Youtuber ini sebenarnya adalah kata-kata yang keluar dari mulut mereka sendiri. “Pengguna mempunyai hak untuk mengetahui jika pengulas memberikan pendapat mereka sendiri atau dibayar untuk meningkatkan jualan,” kata Pengarah Biro Perlindungan Pengguna FTC, Jessica Rich dalam satu kenyataan. “Syarikat-syarikat seperti Warner Brothers perlu jujur dengan pengguna dalam kempen iklan online mereka.”

Warner Bros telah membuat perjanjian dengan para Youtuber ini untuk mengeluarkan sekurang-kurangnya satu tweet atau post di Facebook, serta mengeluarkan satu video yang tidak mengatakan apa-apa perkara negatif tentang game tersebut. Mereka tidak boleh menunjukkan apa sahaja pendapat negatif tentang game tersebut atau Warner Bros. – termasuklah tidak menunjukkan apa-apa bugs atau glitches.
Selain itu, para Youtuber ini disuruh untuk mengeluarkan kata-kata yang kukuh untuk para penonton menekan link dalam video description untuk layari laman web game tersebut bagi mengetahui lebih tentang game tersebut, cara-cara untuk mendaftarkan game tersebut, dan cara-cara untuk memainkan game terebut.
Beberapa video tersebut telah memperoleh 5.5 juta tontonan untuk Warner Bros., dengan PewDiePie sahaja yang memiliki subscribers yang terlalu ramai, iaitu seramai 3.7 juta orang.
JomGaming berpendapat, tak salah untuk para Youtuber menerima bayaran dan tajaan, tapi biarlah telus dan adil kepada gamers dan pembeli. Ya, tak?


Segala Pengumuman & Trailer Yang Dipersembahkan Di Pentas Ubisoft Semasa E3 2019

Setakat ini, kami di JomGaming menobatkan pembentangan Ubisoft adalah “pemenang” di E3 untuk tahun ini. Mereka tidak bercakap tentang info-info yang merapu, terus memperlihatkan trailer sinematik atau gameplay, serta bercakap tentang perkara yang penting sahaja tanpa meleret-leret.
Game serta kandungan yang diumumkan pula kelihatan sungguh mantap. Dari Watch Dogs Legion yang nampaknya sebuah game yang cukup bercita-cita tinggi, hinggalah ke penutup yang mengumumkan Gods & Monster dari pembangun Assassin’s Creed Odyssey — Ubisoft pada tahun sememangnya menyajikan kepada kita satu pembentangan yang padu.
Assassin’s Creed Symphony

Ubisoft pada tahun ini memulakan persembahan dengan sedikit berbeza. Mereka membuka tirai di E3 2019 dengan persembahan simfoni orkestra medley Assassin Creed selama 5 minit. Memang mendayu.
Watch Dogs Legion

Mereka telah memperlihatkan 10 minit gameplay untuk Watch Dogs Legion. Pemain akan memainkan berpuluh karakter dalam latar belakang pasca-Brexit di kota London.
JomBaca: Watch Dogs Legion Akan Benarkan Pemain Mainkan Berpuluh Karakter, Saksikan Gameplay, Bakal Tiba Mac 2020
Mythic Quest: Raven’s Banquet

Ubisoft mengumumkan siri TV pertama mereka yang digelar Mythic Quest: Raven’s Banquet. Ia merupakan sebuah siri komedi (sitkom) yang akan dilancarkan untuk Apple TV.
Rainbow Six Siege Year 4: Phantom Sight
https://youtu.be/8X69RICP2js
Rainbow Six Siege Year 4: Phantom Sight akan bermula esok. Dalam sidang media Ubisoft di E3 2019, mereka telah mengeluarkan trailer terbaru untuk DLC akan datang dalam game shooter ini.
JomBaca: Saksikan Trailer Terbaru Rainbow Six Siege Year 4: Phantom Sight
Brawlhalla x Adventure Time
https://youtu.be/sQWPLKHv2TU
Ubisoft mengumumkan acara waktu terhad yang bertemakan crossover Adventure Time untuk Brawlhalla. Kandungan ini akan membawakan karakter-karakter seperti Jake the Dog, Finn the Human, dan Princess Bubblegum ke dalam game fighting tersebut sehingga 25 Jun ini.
Ghost Recon Breakpoint

Trailer sinematik baru telah dikeluarkan. Selain itu, mereka mengumumkan yang sesi beta untuk Ghost Recon Breakpoint akan bermula pada 5 September, dan pendaftaran untuk sesi beta itu telahpun dibuka.
Tom Clancy’s Elite Squad

Ubisoft telah mengejutkan kita dengan satu game yang agak unik. Tom Clancy’s Elite Squad, sebuah game mobile RPG yang membawakan pelbagai karakter-karakter dari game-game Tom Clancy.
JomBaca: Apabila Karakter-Karakter Game Ubisoft & Tom Clancy Digabungkan Dalam Satu Game Mobile – Elite Squad!
Just Dance 2020

Salah satu lagu yang akan ada dalam Just Dance 2020 ialah lagu tersohor seluruh duni, Kill This Love oleh Blackpink.
For Honor

Ubisoft mengacah kandungan terbaru yang akan disajikan ke dalam For Honor, iaitu Shadows of the Hitokiri. Ia merupakan mode waktu terhad yang akan berlangsung sehingga 27 Jun ini.
Rainbow Six Quarantine

Rainbow Six Quarantine baru sahaja diumumkan Ubisoft secara rasmi — merupakan sebuah game spin-off kepada Rainbow Six Siege, yang mana kali ini membawakan co-op 3-pemain melawan makhluk parasit (macam zombi).
JomBaca: Rainbow Six Quarantine Diumumkan Secara Rasmi, Game Co-Op 3-Pemain Melawan Zombi
The Division 2

Walaupun The Division 2 berdasarkan Washington D.C, Ubisoft membawa para Agents lebih jauh dari yang disangka untuk menyelamatkan seluruh negara.
JomBaca: The Division 2 Menunjukan Kesemua 4 Expansion Percuma Dalam Year 1
JomBaca: The Division 2 Membuka Free Play Weekend Bermula 13 Jun Selama 4 Hari
Filem The Division

Akhirnya, setelah 3 tahun filem ini diumumkan untuk penggambaran yang membawakan pelakon hebat seperti Jake Gyllenhal dan Jessica Chastain akan disiarkan Netflix.
JomBaca: Filem The Division akan Disiarkan Di Netflix, Dibintangi Jake Gyllenhal dan Jessica Chastain
Uplay+

Ubisoft mengumumkan pelancaran perkhidmatan langganan gaming yang akan dikeluarkan pada 3 September iaitu Uplay+.
JomBaca: Uplay+ Diumumkan Oleh Ubisoft, Perkhidmatan Langganan Gaming Untuk PC
Roller Champions

Ubisoft telah mengumumkan Roller Champions secara rasmi, sebuah game sukan roller derby. Perlawanan akan dibahagikan kepada dua pasukan yang terdiri daripada tiga pemain setiap pasukan. Pemain akan bergerak menggunakan roller skate dan objektifnya ialah untuk memasukkan bola ke dalam jaring. Arena pula berbentuk gegelung.
Paling penting tentang game ini ialah ianya percuma (free-to-play)!
JomBaca: Roller Champions Diumumkan, Game Percuma Gabungan Roller Skate & Bola, Saksikan Gameplay
JomBaca: Roller Champions: Jom Tonton BANYAK Gameplay Baru Daripada Versi Demo Yang Boleh Dimainkan Sekarang
Gods & Monsters

Ubisoft mendedahkan Gods & Monsters, sebuah game pengembaraan baru berdasarkan mitologi Greek yang akan dikeluarkan pada 25 Februari 2020, dibangunkan oleh pembangun yang membawakan Assassin’s Creed Odyssey.
JomBaca: Ubisoft Mendedahkan Gods & Monsters, Sebuah Game Pengembaraan Berdasarkan Mitologi Greek


Acara PlayStation State of Play Akan Berlangsung Esok, Fokus Studio Dari Jepun

Setelah timbul banyak khabar angin, Sony akhirnya telah mengumumkan secara rasmi acara PlayStation State of Play yang seterusnya.
Acara yang dijadualkan berlangsung selama 20 minit itu akan berlangsung pada 10 Mac 2022, jam 6 pagi (waktu Malaysia), yang boleh ditonton di Twitch dan Youtube rasmi PlayStation.
Melalui kenyataan yang dikeluarkan di PlayStation Blog, acara kali ini akan memfokuskan kepada beberapa game yang dibangunkan oleh studio-studio dari Jepun, tanpa menyebutkan apa-apa butiran lanjut.
Sony turut mengesahkan yang livestream ini nanti tidak akan berkongsikan sebarang info baharu tentang PlayStation VR2.
Sejak beberapa bulan yang lalu, PlayStation sememangnya mempunyai bermacam game yang dikhabarkan akan diumumkan tidak lama lagi. Mungkinkah 2 game yang diacah Shuhei Yoshida baru-baru ini? Atau mungkin Hogwarts Legacy?
Itu belum ditambah lagi dengan ura-ura servis baharu Projek Spartacus yang juga dilaporkan akan didedahkan dalam masa terdekat.
Apakah semua ini bakal didedahkan dalam State of Play esok? Sama-sama kita saksikan.


Sony Dilaporkan Telah Membuat Studio Gaming Khas Untuk Smartphone

ForwardWorks, sebuah studio baru ditubuhkan khas untuk fokus dalam pembinaan games bagi platform smartphone.
Studio ini bakal diberi peluang untuk bekerja dengan game-game milik Sony seperti Uncharted, Killzone dan LittleBigPlanet.
Namun begitu, Sony ada menyatakan bahawa studio itu hanya akan memasarkan game di negara Jepun dan rantau Asia sahaja.
Mungkin ini antara usaha Sony untuk bersaing dengan Nintendo yang baru-baru ini telah mengumumkan akan memasuki industri gaming smartphone melalui Miitomo dan juga Pokemon GO!
JomBaca: Miitomo: Game mobile pertama dari Nintendo!


Pokemon GO Membawa Mesej Berhantu Kepada Pemain Menandakan Event Halloween 2019 Sudah Bermula!

Event Halloween sudah pun bermula dalam dunia Pokemon GO (PokeGo) yang akan berlangsung dari 17 Oktober sehingga 1 November 2019. Masa inilah nak dapatkan Pokemon hantu banyak dan starter Kanto yang comel berpakaian costume!
Halloween memang sinonim dengan ‘Trick-or-treat’ di mana kanak-kanak akan mengutip ‘candy’ ketika event ini berlangsung, maka Niantic juga memberi 2x ganda candy untuk setiap pokemon ditangkap, menetas serta transfer! Masa inilah korang nak kosongkan beg korang!
Antara pokemon hantu yang baru dilancarkan ke dalam game ini adalah Yamask dan form evolve-nya Cofagrigus dan boleh didapati dalam rupa shiny, selama event ini berlangsung pokemon ini akan keluar dengan lebih kerap maka lagi senang untuk mendapatkan shiny.

Event Research Task ‘A Spooky Message’ kembali lagi sekali untuk tahun 2019. Ini adalah satu-satunya peluang untuk mendapatkan ‘Spiritomb’ yang hanya pernah berada untuk event halloween tahun lepas pada 2018. Menangkap pokemon 108 dengan berry dan melawat 8 pokestop yang tak pernah anda jejak agak leceh so selamat mengunjung mencari Spiritomb!

Raid untuk 3 minggu ini akan membawa Darkrai sebagai boss Tier 5 (T5) pertama kali dalam PokeGO. Trainers juga boleh mendapatkan Bulbasaur, Squirtle serta Charmander dalam raid T1 memakai costume Pokemon lain yang teramatlah comel sampai penulis pun nak menangis tengok.
Tiada butang untuk evolvekan Charmander
Charmander memakai topi tengokorak Cubone  dalam lore mengatakan Cubone memakai tulang kepala ibunya). Bulbasaur pula memakai costume Shedninja dan Squirtle memakai topi Yamask. Ada juga kebarangkalian untuk medapat rupa shiny. Sayangnya mereka tidak boleh di-evolve 🙁
Pikachu memakai costume Mimikyu boleh ditangkap di persekeliling, aduh comelnya! Mimikyu dahlah menyerupai Pikachu sebab ingin menjadi ‘famous’ dan disayangi seperti Pikachu, ini pula Pikachu memakai seperti Mimikyu so tidak kah… Pikachu hanya memakai costume sendiri? Pikaception. Semoga korang dapat shiny Pipikyu! (Pikachu + Mimikyu… get it?)
Ha pastikan korang habiskan field research masing-masing untuk cuba mendapatkan Sneasel, Yamask dan Sableye shiny! Golett pun smart juga walaupun tak ada shiny, penulis hanya boleh ucapkan semoga berjaya mendapatkan 3 balingan Excellent berturut-turut yang boleh menjadi punca baling phone.

Baragan kosmetik bertemakan keseraman juga diperkenalkan! Topi Litwick dan Cubone dijual pada 150 coins sahaja. Bag Zubat dan Mimikyu pula pada 250 coins. Penulis beli okay topi Cubone itu barulah boleh matching dengan Charmander penulis tangkap tu!
Semoga dapat menangkap kesemua Pokemon hantu ini. Jaga diri apabila menangkap Pokemon dan jangan pula jadi budak hantu mengacau orang awam, hati-hati!


5 Game Mobile Strategi Macam Honkai: Star Rail Yang Korang Boleh Main Sekarang

Honkai: Star Rail, sebuah game turn-based strategy terbaru dari Hoyoverse baru sahaja dilancarkan untuk PS4, PS5. Android, iOS dan PC. Tapi ada banyak lagi game-game strategi di pasaran mobile. Ni adalah 5 game mobile strategi yang korang boleh main sekarang.
Arknights
Arknights merupakan sebuah game tower defense dari Yostar Limited. Gameplay-nya memerlukan pemain untuk meletakkan unit di tempat-tempat strategik untuk menghalang kemaraan musuh.
Reka bentuk karakternya yang lebih chibi dan anime. Namun jalan ceritanya lebih bertemakan gaya ketenteraan. Jika korang berminat dengan game tower defense, Arknights game pertama yang korang patut main.
2. Epic Seven
Epic Seven juga ialah sebuah game strategi dari Super Creative. Gameplay-nya yang hampir sama seperti Honkai: Star Rail, tapi mempunyai fokus lebih ke arah tema fantasi dari sains fiksyen. Ia juga menampilkan beberapa game modes untuk pemain terokai.
3. Cookie Run: Kingdom
Kalau korang minat grafik ke arah lebih cartoonish dan lebih ceria. Cookie Run: Kingdom dari Devsisters mempunyai grafik dan gameplay yang santai. Barisan karakternya juga comel dan terdapat pelbagai jenis perisa biskut kegemaran korang.
4. Another Eden
Another Eden ialah sebuah game RPG dari pembangun Wright Flyer Studios. Game ni menampilkan kolaborasi bersama penulis Masato Kato dan komposer Yasunori Mitsuda. Yang mana kedua-duanya pernah terlibat dalam siri Xenogears dan Chrono.
Plot Another Eden melibatkan elemen penggembaraan masa di mana pemain akan melompat dari satu timeline ke satu timeline lain untuk melakukan eksplorasi.
5. Dislyte
Dislyte menyajikan gameplay yang penuh dengan efek cantik dan grafik memukau untuk menarik perhatian pemain. Ia juga mengambil beberapa mitologi berbeza dan gabungkan menjadi fantasi urban. Kalau korang minat game dengan design yang lebih stylish dan striking, game dari pembangun Lilith Games ni sesuai untuk korang.
Jadi apa pandangan korang tentang game-game mobile strategi yang kami sebutkan tadi? Atau korang ada game mobile strategi lain yang dah pernah main? Boleh kongsi di ruangan komen. Jangan lupa like dan share. Adios!


Plants vs Zombies: Edisi GOTY Kini Percuma Di Origins, Lindungi Kebun Korang Dari Serangan Zombi

Zombi-zombi kini sedang mara untuk menyerang kebun korang! Persiapkan tentera-tentera tumbuhan korang!

Plants vs Zombies: Game of the Year Edition kini boleh korang dapatkan secara percuma di Origins. Mainkan game strategi ini, lindungi kebun-kebun korang daripada serangan zombi yang mengganas.
Sekiranya korang terkeliru, game percuma ini bukanlah game genre shooter itu (Plants vs Zombies: Garden Warfare), sebaliknya game asal francais Plants vs Zombies yang pertama kali diperkenalkan. Game ini pada tahun 2009 dulu merupakan satu game yang sangat popular, yang mana membuatkan kita semua jatuh cinta buat kali pertama dengan francais ini.
Kalau korang tak pernah mencuba game asal ini, ini adalah peluang yang terbaik kerana ia merupakan sebuah game tower defense yang sangat menghiburkan.


PES 2021 Mobile Sudah Mencapai 400 Juta Muat-Turun

Konami telah mengumumkan bahawa PES 2021 Mobile kini telah mencapai 400 juta muat-turun.
Berita ini telah diumumkan di Twitter. Bagi meraikan pencapaian ini, Konami mengadakan Messi Challenge Quiz, di mana Konami mengajak pemain untuk meneka apakah perlawanan ikonik yang sedang Lionel Messi cakapkan dalam satu temubual.
Sekiranya kuiz itu mencapai 40 ribu jawapan, semua pemain PES 2021 Mobile akan mendapat Iconic Moment Messi.

PES mobile has reached 400 million downloads! 🙌To celebrate this huge milestone, we're holding a #MessiChallenge Quiz where you'll have to guess which iconic match Messi is talking about in his interview 🤔Reach 40K answers to receive Iconic Moment Messi! 🔥 pic.twitter.com/RTDZV0byr2— eFootball PES (@officialpes) April 7, 2021


Ubisoft Mula Mengacah Far Cry 6, Dibintangi Giancarlo Esposito

Semalam, PlayStation Store Hong Kong telah secara tidak sengaja menaikkan laman Far Cry 6 terlalu awal. Ia berjaya ditemui dan di-screenshot oleh seseorang seperti dalam tweet di bawah:

https://twitter.com/anjohn0422/status/1281540632754876417?s=20

Melalui laman yang tertiris ini sahaja kita sudah boleh nampak bahawa Giancarlo Esposito, pelakon Gus Fring dalam Breaking Bad, bakal menjadi bintang utama dalam game seterusnya daripada francais Far Cry ini. Malah, laman ini turut mendedahkan yang Far Cry 6 akan dilancarkan pada 18 Februari 2021.
Melihat kepada info tertiris ini yang semakin menular, Ubisoft sendiri terus mengeluarkan satu video sinematik acah pendek berdurasi 11 saat yang mengesahkan kehadiran Esposito.

Anton would not be pleased. See you on Sunday at #UbiForward. pic.twitter.com/SCNvo0qB1R— Ubisoft_UK (@Ubisoft_UK) July 10, 2020

Ubisoft akan memperlihatkan game ini dalam acara digital mereka, Ubisoft Forward yang akan berlangsung pada 13 Julai, 3 pagi (waktu Malaysia).
Apa yang korang harapkan daripada Far Cry 6? Kongsikannya di ruangan komen.


Jangan Risau Geralt, Yennefer Akan Kembali Dalam Musim Kedua The Witcher Netflix

Setelah memperlihatkan gambar pertama Geralt dan Ciri untuk musim kedua The Witcher pada beberapa hari lalu, seperti dijangka, Netflix telah berkongsikan pula pandang pertama bagi satu lagi karakter utama siri ini.
Dua keping gambar Yennefer telah dimuatnaik oleh Netflix, memperlihatkan ahli sihir itu telah ditawan dan tangannya dirantai dengan besi.
Kapsyen yang digunakan untuk dua gambar ini ialah sebuah puisi yang mengingatkan kembali tentang penamat yang disajikan dalam episod terakhir musim pertama. Babak terakhir musim pertama menyaksikan Yennefer telah berjaya memenangi Battle of Sodden dengan kuasa saktinya, namun ia telah menghilangkan diri, membuatkan ramai terfikir bahawa dia telah terkorban.
Ini semestinya selari dengan sinopsis yang telah didedahkan, yang mana Geralt yakin bahawa Yennefer telah menemui ajal dalam pertempuran itu, memaksa Witcher itu membawa Ciri ke Kaer Morhen untuk melindungi dan melatihnya.

She used her full might, and the battlefield burned.Then she vanished from sight, But Yen will return. pic.twitter.com/1sdWujA6KS— The Witcher (@witchernetflix) October 7, 2020

Musim kedua masih lagi dalam penggambaran, dan belum ada tarikh tayangan. Ia dijangka akan menemui para peminat pada 2021. Musim pertama boleh ditonton sekarang di Netflix yang mempunyai lapan episod.


Stunt Race Terbaru Dalam GTA Online Akan Dilancarkan Minggu Depan – Perlumbaan Atas Air, Darat Dan Udara!

Satu perlumbaan baru menarik akan dibawakan ke dalam game ini.
Rockstar akan menampilkan kemaskini terbaru dalam GTA Online, sebuah stunt race baru yang digelar Transform Races. Ia bakal dilancarkan pada 17 Oktober ini di PC, PS4 dan Xbox One secara percuma.
Transform Races akan membawakan perlumbaan yang sangat unik. Dalam satu-satu perlumbaan, korang akan dihidangkan dengan kenderaan-kenderaan yang bertukar-tukar daripada kereta, motorsikal, helikopter, kapal terbang dan jetski. Berlumba-lumbalah di dalam suasana membelah langit, meluncur di atas air dan mencelah di darat!
Jom layan trailer yang memperkenalkan perlumbaan terbaru ini di bawah:


Resident Evil 8: Village Diumumkan Untuk PS5, Xbox Series X Dan PC – Saksikan Trailer Penuh Seram Ini

Awal pagi tadi, dalam acara digital pertama pendedahan PS5, Capcom telah memperlihatkan game terbaharu daripada francais Resident Evil.
Dalam acara tersebut Resident Evil 8: Village telah diumumkan untuk PS5. Kemudian, dalam tweet di akaun rasmi, Capcom mendedahkan yang game ini turut akan dilancarkan ke Xbox Series X dan PC. Bakal tiba pada tahun 2021.
Korang boleh saksikan trailer penuh seram untuk game ini di bawah:
https://twitter.com/RE_Games/status/1271192561667862528?s=20


HyperX Cloud Revolver: Headset Gaming Terbaru Dari Kingston

Menyambung dari headset Cloud dan Cloud II, kini Kingston memperkenalkan produk terbaru dari siri ini iaitu Kingston HyperX Cloud Revolver.
Headset Kingston HyperX Cloud Revolver boleh dibeli pada Mei depan. Menurut Kingston, Cloud Revolver bakal menyambung prestasi yang diberikan dalam siri Cloud yang sebelumnya.
Ia akan menyediakan pengguna dengan driver yang bersaiz 50 mm yang menjanjikan bunyi yang nyata dan tajam dengan bass yang jitu. Cloud Revolver bakal mempunyai kerangka yang dibuat menggunakan steel dan memory foam untuk keselesaan. Disamping itu, headset gaming ini turut mempunyai mikrofon yang mempunyai fungsi noise-canceling.
Dijangkakan Kingston HyperX’s Cloud Revolver akan berharga sekitar RM 470.00 dan mempunyai jaminan selama 2 tahun.


Presiden Sony PlayStation Terangkan Mengapa Logo PS4 Dan PS5 Tidak Jauh Beza

Awal minggu ini, kita telah didedahkan buat kali pertamanya secara rasmi kepada logo PlayStation 5. Ada yang menyambut pendedahan ini dengan keterujaan, dan ada juga yang tidak senang dengannya.
Ketidakpuasan sesetengah peminat PlayStation ini menyuarakan logo PS5 yang seakan sama dengan logo PS3 dan PS4. Dalam kata lain, mereka cuba menyatakan bahawa Sony tidak inovatif dalam membawakan satu logo yang baru untuk konsol generasi seterusnya itu.
Ketika bercakap kepada Business Insider Jepun (via Gematsu), Presiden dan CEO Sony Interactive Entertainment, Jim Ryan telah menjawab kritikan ini. Ini kata beliau:
“Ia adalah penting untuk memberikan satu perasaan konsisten terhadap produk dalam jenama PlayStation. Ia sesuatu yang harus kepada sesiapa yang melihat [logo itu] untuk memikirkan dengan cepat dan positif, “itu adalah PlayStation”.
Ada lebih daripada 100 juta pemilik PlayStation 4 — terdapat satu komuniti di situ. Kami mempunyai tanggungjawab untuk terus mengekalkan mereka gembira, tertarik dan terserap [ke dalam PlayStation]”.
Secara peribadi, penulis bersetuju dengan keputusan Sony untuk tidak memberikan sebarang perubahan kepada logo itu. Apa yang lebih penting adalah kehadiran pelbagai penambahbaikan kepada software dan hardware yang bakal disajikan dalam PS5 itu kelak, bukan logo semata-mata.
Apa pula pandangan korang? Suka dengan logo PS5 ini?
PS5 akan dilancarkan pada penghujung tahun ini.


Mobile Kini Platform Terbesar Activision, Lebih Banyak Game Mobile Selepas Kejayaan Call of Duty: Mobile

Sejak dilancarkan pada Oktober 2019, Call of Duty: Mobile telah mengubah Activision secara signifikan.
Dalam laporan kewangan terbaru, Activition mendedahkan bahawa mobile kini merupakan platform terbesar syarikat itu, bukan lagi PC atau konsol.
Activision menyatakan bahawa sejak versi mobile itu dilancarkan, francais pemain Call of Duty telah meningkat dari 40 juta pemain kepada 100 juta pemain. Seterusnya, ia menjadikan mobile sebagai platform yang paling ke hadapan dari segi bilangan pemain.
Tidak banyak pendapatan dari CoD: Mobile yang dikongsikan semasa laporan kewangan ini, tapi Activision sudah mula memikirkan bagaimana mereka boleh menjana pendapatan daripada sejumlah bilangan pemain yang ramai ini melalui game percuma itu.
Melihat kejayaan ini juga, Activision juga akan lebih memfokuskan kepada platform mobile dengan mengeluarkan lebih banyak game mobile berkualiti tinggi daripada francais mereka yang lain.
Penambahan bilangan pemain ini semestinya tidak mengejutkan memandangkan versi mobile adalah percuma dan lebih mudah untuk dicapai oleh para pemain berbanding PC atau konsol yang perlu membelinya.
JomBaca: Dengan 148 Juta Download, Call of Duty: Mobile Jadi Game Kedua Paling Berjaya Dalam Sejarah Dalam Bulan Pertama
Sumber: VG247


Penganalisis Ramal Yang Cyberpunk 2077 Akan Lebih Popular Berbanding Red Dead Redemption 2

Era futuristik atau zaman koboi — mana satu yang menjadi kegemaran korang?

Red Dead Redemption 2 menjadi antara game paling banyak dibincangkan pada tahun 2018. Setelah lapan tahun lamanya menanti, para peminat akhirnya mendapat prekuel kepada siri asal game ini.
JomBaca: Red Dead Redemption 2: Boleh Beli or Boleh Blah!?
Antara RDR2 dan Cyberpunk 2077, tidaklah banyak sebenarnya yang boleh kita bandingkan selain kedua-duanya merupakan game open-world. Walau bagaimanapun, penganalisis pasaran percaya bahawa Cyberpunk 2077 akan menjadi game yang lebih popular berbanding RDR2.
Info ini datang dari satu dokumen yang dinaikkan di Stockwatch.pl, sebuah laman web pasaran saham dan pelaburan dari Poland, dan diterjemahkan oleh Dr4kun di Reddit.

Penganalisis ini menyatakan yang setelah RDR2 telah terjual dengan sangat baik, mereka yakin yang jualan Cyberpunk 2077 akan mencatatkan angka yang jauh lebih baik — beralasankan dua faktor, iaitu latar belakang yang digunakan serta bilangan platform yang bakal dilancarkan nanti.
Mereka percaya bahawa gamers lebih gemarkan latar belakang dan dunia sains fiksyen yang dibawakan ke dalam Cyberpunk 2077 berbanding zaman koboi (Wild West) yang ada dalam dalam RDR2. Kemudian, Cyberpunk 2077 pula akan dilancarkan terus ke tiga platform iaitu untuk PC, PS4 dan Xbox One, manakala RDR2 pula hanya dilancarkan untuk PS4 dan Xbox One — walaupun ada ura-ura yang mengatakan game dari Rockstar akan dikeluarkan ke PC juga pada masa akan datang.
Penganalisis ini mengatakan lagi bahawa “kualiti menjadi keutamaan paling tinggi untuk CD Projekt RED, dan Cyberpunk 2077 akan lebih dikembangkan dan digilapkan berbanding RDR2.”

Cyberpunk 2077 masih lagi dalam pembangunan, dan belum ada tarikh pelancaran.
Sumber: GameWatcher


Fruit Ninja Akan Bertukar Ke Board Game

Korang pernah main Fruit Ninja di telefon pintar, atau di Kinect atau di mesin arked. Tapi pernah korang bermainnya dengan perancangan strategik dan elemen tuah?

Kini korang berpeluang untuk bermainnya kerana pencipta Half Brick Studios dan penerbit Lucky Duck Games akan membawakan Fruit Ninja ke board game.
Ia bukan hanya permainan tunggal. Lucky Duck berharap untuk meraih wang yang cukup melalui kempen kickstarter untuk mendapatkan dana bagi tiga pengalaman board game secara berasingan.
Card Master
Tiga pengalaman board game Fruit Ninja ialah Card Master, Slice & Dice, dan Combo Party. Card Master ialah permainan kad sementara Slice & Dice menampilkan ciri-ciri “memotong buah-buahan secara strategik”. Combo Party pula dikatakan sebagai “permainan parti pek tenaga.”
Lucky Duck berusaha untuk menghasilkan tiga board game itu sebagai “reka bentuk yang unik, seronok, mudah dan pantas untuk dimain.”
Slice & Dice


Animal Crossing: New Horizons Catat Rekod Baru – Game Digital Konsol Paling Banyak Terjual Sebulan Dalam Sejarah

Tidak perlulah kami perkenalkan apakah game paling popular di dunia pada ketika ini. Sudah tentulah Animal Crossing: New Horizons yang ada di Nintendo Switch.
Animal Crossing: New Horizons kini telah mencapai satu rekod baharu. Game ini telah mencatatkan jualan unit digital paling banyak dalam tempoh satu bulan dalam sejarah konsol, iaitu sebanyak 5 juta unit.
Laporan ini dikeluarkan oleh SuperData melalui analisis pasaran game untuk Mac 2020, yang turut mengatakan game keluaran Nintendo itu telah menolak rekod yang sebelum ini dipegang oleh Call of Duty: Black Ops IIII.
Malah, rekod terbaharu Animal Crossing: New Horizons ini menyamai rekod sekiranya menambah bersama jualan unit digital Super Smash Bros. Ultimate dan Pokémon Sword and Shield yang dicapai dalam masa sebulan.
Faktor utama game ini menjadi begitu popular ialah kehadiran fungsi bersosial serta latar belakang yang menenangkan membuatkan para pemain seluruh dunia yang kini mengasingkan diri di rumah cukup gembira. Senang kata, game ini dilancarkan tepat pada waktunya di kala dunia sedang berperang melawan wabak COVID-19.


Babylon’s Fall, IP Terbaru Dari PlatinumGames Membawa Ke Peperangan Fantasi

Percikan magik dan bunyi pergeseran di antara pedang di medan perang kedengaran. PlatinumGames membawa game terbaru dengan trailer sinematik peperangan fantasi.

Tema latar kelihatan seperti Lord of The Rings dikacuk pengaruh zaman Reinassance dan Medieval. Perlawanan fantasi epik antara kesatria berperisai penuh dari team purple dan oren saling berbunuhan menambat perhatian. Di akhir trailer menunjukkan 4 karakter sedang berdiri melihat gunung sambil termenung bercaption ‘Led by the Nomads. Humanity strikes back against Gaia’.
Kisah ‘Babylon’s Fall’ sering dikaitkan dengan pengakhiran zaman Empayar Neo-Babylon apabila ia ditakluk oleh Empayar Achaemenid pada tahun 539 sebelum masihi. Ia merupakan simbolisme membawa jatuh empayar yang kejam. Taman tergantung Babylon di Iraq merupakan salah satu daripada 7 keajaiban dunia yang ada hari ini.
Tiada gameplay atau berita lebih lanjut tentang game ini. Babylon’s Falling akan berada di PS4 dan PC pada tahun 2019.


Tales of Beseria: Memperkenalkan Magilou Dan Bienfu!

Bandai Namco turut menceritakan dengan lebih terperinci mengenai battle system Tales of Beseria!

Magilou adalah salah seorang dari party members anda. Dia adalah seorang gadis yang tidak dikenali orang, dan dipanggil sebagai “fraud witch” (ahli magis yang tipu).

Dalam party anda, dia seorang yang menceriakan suasana, tetapi mempunyai bahagian sisi yang gelap dalam dirinya.

Bienfu adalah sejenis spesis Malak yang pelik. Berbanding dengan Malak lain yang tiada ego, Bienphu akan sentiasa menyebut perkataan seperti “bien!” ataupun “bad!”. (urgh, telinga ku~)

Kedua-dua karakter ini anda boleh lihat karenah mereka di dalam video trailer yang pernah kami laporkan sebelum ini!
Jom Baca: Tales of Beseria: Trailer Ke-3 Baru Release Oleh Majalah V-Jump!

Dari segi battle system Tales of Beseria, seperti kami lapurkan sebelum ini, terdapat sistem yang dipanggil sebagai Soul Gauge System yang digunakan untuk artes combos.
JomBaca: Tales of Beseria: Memperkenalkan Rokuro Dan Eleanor!
Setiap karakter sama ada party members anda mahupun musuh, ketika di dalam battle, mempunyai “Soul”. Berapa banyak artes yang boleh anda gunakan di dalam satu combo bergantung kepada berapa banyak Soul yang anda ada. Artes adalah special skills yang boleh digunakan karakter anda.

Di awal permainan, semua orang akan mendapat 3 Souls setiap seorang. 3 Souls bersamaan dengan 3 artes yang boleh digunakan anda. Anda boleh mendapat lebih banyak Souls dengan mencuri dari musuh. Tapi ingat! Musuh anda turut sama boleh mencuri Souls dari anda!

Permulaan 3 Souls boleh dinaikkan dengan satu aksi yang dipanggil Break Soul. Ini adalah satu aksi yang khas yang akan meningkatkan jumlah artes yang boleh anda guna di dalam satu combo dan semestinya memberikan anda lebih banyak kelebihan dalam battle.

Tales of Beseria bakal keluar pada console PS3 dan PS4 di Jepun pada tahun ini, 2016, dan di PS4 dan PC untuk NA/EU/Asia pada tarikh yang akan diumumkan kemudian.


Game Percuma PlayStation Plus Februari 2021 – Control, Concrete Genie, Destruction AllStars, Bloodstained, Biped

Senarai game percuma kali mempunyai bilangan yang lebih banyak, tapi ia bakal sedikit mengecewakan ramai pemain.
PlayStation Asia telah mengumumkan senarai game percuma yang akan diberikan dalam langganan PlayStation Plus untuk pasaran Asia (R3) bagi bulan Februari 2021. Ianya adalah seperti berikut:
Concrete Genie (PS4)Bloodstained: Ritual of the Night (PS4)Biped (PS4)Control: Ultimate Edition (PS5)Destruction AllStars (PS5)
Semua game boleh ditebus dari 2 Februari hingga 1 Mac 2021, kecuali Destruction AllStars boleh ditebus dari 2 Februari hingga 5 April 2021.

Rejoice all PS Plus members – 5 FREE games (including newly release Destruction AllStars) to get you through the month of February:🎨 Concrete Genie (PS4)🏰 Bloodstained: Ritual of the Night (PS4)🧩 Biped (PS4)🔫 Control: Ultimate Edition (PS5)🏎 Destruction AllStars (PS5) pic.twitter.com/f8HMDfrKRK— PlayStation Asia (@PlayStationAsia) January 28, 2021

Rata-rata pemain meluahkan rasa kecewa kerana game yang paling menarik dalam senarai ini, Control hanya boleh dimainkan di konsol PS5. Berbeza dengan langganan PS Plus untuk rantau Amerika Utara yang memberikan Control untuk kedua-dua konsol PS5 dan PS4.
Dalam situasi stok PS5 tersangatlah sukar untuk didapati, terutamanya di rantau Asia, ramai yang mempersoalkan tindakan PlayStation Asia yang hanya memberikan Control untuk PS5.

This is unfair for us with Asian accounts. How come US is getting Control UE for the PS4? There's even no stock of the PS5 here.— 🍕Eric O (@TheRikmeister) January 28, 2021

hadeh direvisi, padahal awalnya ps4 juga dapat control, dan region lainnya masih dapat 😐— M. Asrof Bayhaqqi (@haqiqiw) January 28, 2021

.@PlayStationAsia is a joke! US get Control on PS4 and PS5, but Asia only PS5? What's the difference? Come on, we need a solid explanation! pic.twitter.com/j2eN8rodfy— Ahmad Faiz (@faiztobeng) January 28, 2021

Bagi korang yang masih belum tebus game-game percuma untuk bulan Januari 2021, korang masih ada masa sehingga 1 Februari ini.


DLC Mafia III: Sign of the Times Kini Boleh Didapati Bagi PC, PS4 & Xbox One

Masa untuk Lincoln menyiasat dan membasmi sekumpulan kultus yang merbahaya.

DLC ke-3 bagi Mafia III iaitu Sign of the Times kini sudah boleh didapati bagi platform PC, PS4 dan Xbox One. Menurut 2K, DLC ini akan mengambil ruang hardisk sebanyak 1.1 GB bagi versi konsol dan 3 GB pula bagi versi PC.
Menurut Ed Fowler selaku penulis Mafia III, DLC kali ini lebih akan mempunyai penceritaan yang lebih mendalam dan akan membawa Lincoln menyiasat aktiviti disebalik sebuah kultus. Pelbagai salah guna dadah serta ritual bakal disaksikan oleh pemain dalam keluaran DLC kali ini.
Memandangkan kisah dalam Mafia III sememangnya menarik, pasti ramai yang ingin kembali beraksi dalam dunia New Bordeaux.
Mafia III: Sign of the Times boleh didapati pada harga RM 43 atau melalui season pass yang berharga RM 126 yang akan memberikan akses kepada kesemua DLC.
Berikut adalah trailer bagi Mafia III: Sign of the Times.


Nintendo Switch Pro Dilaporkan Bakal Tiba Pada 2021 Dengan Pelbagai Penambahbaikan

Melihat Sony dan Microsoft yang semakin bersedia untuk melancarkan konsol baharu masing-masing pada hujung tahun ini, Nintendo pastinya mempunyai perancangannya tersendiri.
Beberapa laporan telah muncul yang mengatakan Nintendo bakal melancarkan satu model Switch baharu yang menyajikan bermacam penambahbaikan. Dikhabarkan digelar Nintendo Switch Pro, konsol-handheld tersebut dikatakan akan mempunyai kuasa pemprosesan lebih tinggi, visual dipertingkat dan digambarkan sebagai “lebih interaktif”.
Laporan ini hadir daripada beberapa sumber yang boleh dipercayai seperti Taiwan Economic Daily News, Digital Trends dan Bloomberg. Ia turut mengatakan yang Nintendo bersedia untuk melancarkan beberapa game baharu yang menggemparkan.
Switch Pro ini dilaporkan akan mula memasuki frasa produksi pada hujung tahun ini dan mula masuk ke pasaran sekitar awal 2021.
Sejak dilancarkan pada tahun 2017, Nintendo Switch telah menggegarkan industri gaming dengan pelbagai inovasi teknologi yang mengagumkan serta barisan game eksklusif yang mantap seperti The Legend of Zelda: Breath of the Wild dan Animal Crossing: New Horizons. Setakat Jun tahun ini sahaja, Switch telah berjaya terjual sebanyak 61 juta unit di seluruh dunia.
Sekiranya kehadian Switch Pro ini adalah sahih, apakah ciri-ciri baharu yang korang harapkan akan ditampilkan? Kongsikannya di ruangan komen.


Manchester United Saman Football Manger Kerana Menggunakan Nama Kelab “Terlalu Meluas”

Siri Football Manager bukan seperti siri Pro Evolution Soccer. Walaupun tiada lesen rasmi, Football Manager akan tetap menggunakan nama kelab sebenar, tidak seperti PES yang menggunakan nama palsu.

Pasukan bola sepak terkemuka England, Manchester United telah menyaman  penerbit dan pembangun siri Football Manager, Sega Publishing dan Sports Interactive (SI Games) kerana pembangun itu dikatakan telah mencabuli tanda perniagaan dengan menggunakan nama Manchester United “terlalu meluas dalam game”.
Malah, pihak Manchester United turut mendakwa SI Games telah mencabuli nama kelab itu dengan tidak menggunakan logo kelab yang terkenal dengan jolokan ‘Red Devils’ itu dengan betul dalam Football Manager, sebaliknya hanya menggunakan logo ringkas default berwarna merah putih.
Menurut Guardian, peguam Manchester United, Simon Malynicz menyatakan nama kelab itu merupakan antara jenama paling berharga di dunia, menambah bahawa wang yang diterima daripada perlesenan adalah “sangat signifikan”.
“Pengguna ingin melihat logo kelab di sebelah nama Manchester United,” kata Malynicz, “dan kegagalan untuk melakukan ini adalah satu kesalahan.”
Pihak Sega telah mempertahankan diri dengan mengatakan bahawa penggunaan nama kelab ini “adalah rujukan yang sah kepada pasukan bola sepak Manchester United dalam konteks bola sepak” dan telah menggunakannya dalam Football Manager dan juga dalam siri sebelumnya yang mana pada ketika itu dikenali sebagai Championship Manager sejak 1992 “tanpa sebarang aduan daripada si pengadu.”
Pihak Sega pula telah mendakwa kelab itu hanya cuba untuk “menghalang persaingan yang sama dalam ruang video game dengan menyekat beberapa pihak yang tidak berlesen dengan aduan untuk tidak menggunakan nama pasukan bola sepak Manchester United dalam kelompok game-game seperti itu.”
Pihak Mahkamah masih belum memutuskan apakah keputusannya terhadap dakwaan pihak Manchester United ini.


Yap ‘xNova’ Jian Wei Sertai Senarai Top 100 Jutawan DotA 2 Dunia Dengan Kemenangan ~RM4.5 Juta!

Orang kaya baru xNova sertai Mushi, MidOne, ChuaN, Ah-Fu dan Ohaiyo!

. @OGesports are the new #champions #TI8, defeating #PSGLGD in a crazy intense series 3-2 . #DreamOG #lgd
Enjoy the #playoftheday from this amazing final. pic.twitter.com/xMwcGANJzQ
— PGL (@pglesports) August 26, 2018
Di grand finals The Internatonal 8 baru-baru ini pasukan OG DotA telah melakukan comeback paling sengit pernah kitorang saksikan.  ‘Topson’, ‘ana’, ‘7ckngMad’, ‘JerAx’ dan kapten ‘N0tail’ telah memenangi USD11,200,000 (~RM45,858,400) yang akan dikongsi sesama mereka.

Di pasukan lawan, LGD Gaming (PSG.LGD) yang bangkit melawan sengit memenangi pusingan ke-2 dan ke-3 bagaimanapun kecundang selepas prestasi mengejutkan dari OG di pusingan ke-4 dan ke-5. ‘Ame’, ‘Somnus’, ‘Chalice’, ‘fy’ dan ‘xNova’ terpaksa berpuas hati membawa pulang USD4,085,148 (~RM16,726,638.49) untuk dikongsi sesama mereka.

Jika dikira secara kasar, Yap ‘xNova’ Jian Wei, anak Malaysia yang juga ahli PSG.LGD di perlawanan grand finals tersebut – beliau sepatutnya membawa pulang USD1,110,343.34 (~RM4,546,300.81)!
Menurut laman web www.esportsearnings.com, kemenangan ini meletakkan xNova di tangga ke-54 dalam senarai Top 100 Jutawan DotA dunia!

Kedudukan ini hanya beberapa anak tangga di atas anak Malaysia lain iaitu Zheng “MidOne” Yeik Nai dan Chai “Mushi” Yee Fung. Wong “ChuaN” Hock Chuan, Chuan “Ah-fu” Tue dan Chong “Ohaiyo” Xin Khoo juga turut berada di dalam senarai Top 100 ini.
www.esportsearnings.com hanya menyenaraikan anggaran kasar yang dikira daripada wang kemenangan rasmi – ianya tidak mengambil kira potongan wang kemenangan daripada kontrak pemain ke organisasi pasukan esports masing-masing.
Bagaimanapun, ianya masih sejumlah wang yang banyak dan xNova patut berbangga kerana mengejar cita-citanya menjadi pemain DotA 2 profesional.
Siapa kata gaming itu sia-sia?


Fighting Game PS4 Fighting EX Layer Warisi Karakter-Karakter Street Fighter EX!

Shadow Geist, Skullomania, Doctrine Dark, Darun, Hokuto, Allen Snider, Cracker Jack dan Garuda semua ada!

Fighting EX Layer telah diumumkan akan dilancarkan pada 28 Jun ini bagi PlayStation 4. Terdapat 2 versi; Light Version – USD39.99 dengan 12 karakter dan 5 Gougi Decks, Standard Version – USD59.99 dengan 13 karakter dan 15 Goigi Decks.

Antara karakter-karakter yang tersenarai adalah seperti Shadow Geist, Skullomania, Doctrine Dark, Darun, Hokuto, Allen Snider, Cracker Jack dan Garuda. Macam mana gameplay? Jom layan video di bawah – Skullomania vs Allen Snider, Hayate vs Doctrine Dark dan akhirnya mirror match antara 2 Darun Mister.


Battle Royale Dalam Fortnite Boleh Dimainkan Percuma Oleh Semua Pemain Bermula 26 September Ini!

Siapkan perkakasan membina dan senjata-senjata korang!

Epic Games telah mengumumkan bahawa gamemode terbaru dalam Fortnite, Battle Royale akan boleh dimainkan secara percuma oleh semua pemain di PC, PS4 dan Xbox One bermula 26 September ini.
Gamemode ini adalah seakan-akan apa yang disajikan dalam PlayerUnknown’s Battlegrounds (PUBG), yang mana 100 pemain akan dilepaskan serentak ke dalam map yang besar. Bina kubu, perangkap, dan kumpulkan senjata-senjata korang untuk menjadi pemenang yang terakhir hidup.
Battle Royale ini juga akan memperkenalkan fungsi squad, battle bus, dan pasukan pembangunan sedang dalam usaha gigih memperbaiki combat, control, senjata, pergerakan dan inventory.
Epic Games turut mendedahkan bahawa mana-mana pemain yang membeli versy Early Access Fortnite dari 12-19 September, hanya untuk bermain Battle Royale akan boleh mendapatkan bayaran balik (refund). Selepas refund, korang boleh mainkan Battle Royale secara percuma, sama seperti pemain-pemain lain.
Walau bagaimanapun, gamemode “Saves The World”, iaitu mode PvE (Co-op) masih kekal dalam versi Early Access.

Fortnite akan dilancarkan sepenuhnya sebagai sebuah game free-to-play pada tahun hadapan.
JomBaca: Ketua Xbox Beri Respon Tentang Kesilapan Cross-Play PS4/Xbox One Dalam Fortnite


Bosan Dengan Pembangun Lain Yang Bawakan Battle Royale Punca Bethesda Tak Berminat Dengan Genre Ini

Game battle royale? Nope.

Populariti game battle royale kian hari kian meningkat dengan game seperti PUBG dan Fortnite. Malah, ia menjadi satu trend atau kewajipan bagi pembangun-pembangun video game yang lain untuk meniru idea yang sama. Tapi tidak bagi Bethesda.
Naib Presiden Kanan Pemasaran dan Komunikasi Global Bethesda, Pete Hines baru-baru ini menjelaskan kenapa syarikat itu tidak akan menghasilkan game battle royale.
Hines menjelaskan tentang apa yang beliau lihat atau cari dalam sesebuah game itu. Beliau dengan terang mengatakan Bethesda tidak mahu meniru apa yang pesaing-pesaing mereka lakukan di luar pasaran sana.
Hines berkata kepada GamesRadar, “Jika bunyinya menarik, jika ia adalah sesuatu yang dapat menarik minat pembangun kami, sesuatu yang unik dan berbeza, cuba untuk melakukan sesuatu yang baru. Itu yang saya akan utamakan.”
Pete Hines, Naib Presiden Kanan Pemasaran dan Komunikasi Global Bethesda
Pete Hines mengisytiharkan bahawa Bethesda sudah mampu untuk menjadikan syarikatnya sebagai salah satu pelopor dalam industri video game dengan memfokuskan sepenuhnya kepada projek-projek yang mempunyai gaya dan unik mereka tersendiri dan tidak meniru apa yang pesaing-pesaing lain lakukan.
Malah, beliau juga menyebut tentang bagaimana beliau rasa bosan dengan studio-studio lain yang memperkenalkan game battle royale.
“Ianya macam ‘Jika mereka lakukan ini, kita juga patut lakukan benda yang sama’ Saya tak tahan. ‘Hei, ini game battle royale terbaru dari kami.’ Tidak, terima kasih sahaja. Kami tidak berminat. Itu bukan diri kami di Bethesda, bukan itu caranya untuk kami sampai ke tahap sekarang ini selama lebih dari 30 tahun. Secara jujurnya, saya rasa pembangun kami lebih mengetahui daripada berkata ‘Oh, kami akan tiru saja apa yang orang lain buat.'”
Ada pembaca JomGaming yang senada dengan beliau? Dah mula bosan dengan genre battle royale? Komen sikit di bawah.


Terengganu E-Sport Games Bawakan 4 Game Dengan Hadiah Terkumpul RM26,800!

Game-game bola sepak dan MOBA menjadi fokus!

Buat julung kalinya, Persatuan Sukan Elektronik Terengganu (Esports Malaysia Terengganu) bakal menganjurkan Terengganu E-sports Games. Penganjuran kali ini diadakan  bersempena dengan Ekspo Terengganu 2018.
Terengganu E-sports Games akan diadakan pada 2 dan 3 Mac 2018 di Dewan Bankuet, Stadium Tertutup, Kompleks Sukan Negeri Terengganu, Kuala Terengganu.
Empat video game akan dibawakan untuk menjadi taruhan para pemain esport tempatan – iaitu FIFA 18, PES 2018, DotA 2 dan Mobile Legends. Paling menarik, hadiah kemenangan terkumpul untuk keempat-empat video game ini adalah sebanyak RM26,800!

Segala maklumat tentang pertandingan ini, atau korang nak terus mendaftar, korang boleh terus pergi ke link ini.
Jadi, apa yang korang tunggu lagi? Jom daftar sekarang!


Black Myth: Wukong Diumumkan, Game Seumpama Dark Souls, Adaptasi Novel Terkenal China

Sebuah game yang kelihatan cukup memukau telah diumumkan, berjudul Black Myth: Wukong. Dibangunkan oleh Game Science Studio, sebuah studio indie dari China, game ini sudah mula dibandingkan ramai dengan siri Dark Souls kerana gameplay kombatnya yang seakan sama.
Apa yang lebih menarik ialah Black Myth: Wukong diperkenalkan kepada umum dengan sebuah trailer panjang yang menggabungkan sinematik dan gameplay berdurasi 13 minit yang sungguh mengagumkan. Jom layan trailer terbaru untuk game single-player action-adventure RPG ini:

Menurut penganalisis terkemuka, Daniel Ahmad, Black Myth: Wukong merupakan sebuah game yang diadaptasi dari mitologi novel klasik tersohor China, Journey to the West — menampilkan Sun Wukong, atau Monkey King yang akan mempunyai 72 abiliti berbeza untuk digunakan.

https://twitter.com/ZhugeEX/status/1296295321635631104?s=20

Tiada butiran lanjut didedahkan, namun ia merupakan sebuah game berbayar yang akan dilancarkan ke PC dan konsol.
Korang boleh layari laman web rasmi berbahasa Cina untuk Black Myth: Wukong di pautan ini.


Review Assassin’s Creed Unity Di Steam Naik Mendadak Selepas Ubisoft Memberinya Percuma

Semasa dilancarkan pada tahun 2014, Assassin’s Creed Unity boleh dikatakan sebagai antara game dari francais ini yang menerima review yang paling teruk. Salah satu puncanya ialah disebabkan terlalu banyak bug dan glitch semasa pelancaran.

Terbaru, Ubisoft telah memberikan game ini secara percuma bagi bersolidariti terhadap insiden kebakaran Katedral Notre Dame di Paris, Perancis. Ubisoft ingin memberi peluang kepada para pemain merasai kecantikan katedral tersebut yang ada dimasukkan ke dalam Assassin’s Creed Unity.
Kini, walaupun pemberian percuma itu hanya boleh didapati di Uplay, para pemain telah “menyerang” laman review Assassin’s Creed Unity di Steam dengan memberikan maklum balas positif serta pujian kepada Ubisoft. Menurut Kotaku, sejak pemberian percuma tersebut, ia telah menerima lebih daripada 800 review dan boleh dikatakan semuanya adalah positif.

Kalau korang masih belum mendapatkannya, korang masih ada peluang untuk bermainnya secara percuma di PC.
Mengapa Ubisoft memberikan Assassin’s Creed Unity secara percuma? Hal ini kerana game ini menggunakan latar belakang Revolusi Perancis yang berlaku dari tahun 1789 hingga 1799. Dalam game ini, pemain boleh masuk ke dalam Katedral Notre Dame — bangunan yang direkacipta ke dalam game ini hampir 100% tepat dengan bangunan sebenar.


Prince of Persia: The Lost Crown – Game Platformer 2D Terbaru Daripada Ubisoft


Controller Wayarles Xbox Terbaru – Edisi Khas Recon Tech Telah Dilancarkan

Pada bulan Mac lalu, Microsoft pernah mengumumkan Wireless Controller Tech Series. Semalam, tarikh itu menjadi kenyataan apabila controller wayarles Xbox Edisi Khas Recon Tech tiba di pasaran.

Persiapkan diri korang dengan controller wayarles edisi khas Recon Tech yang menampilkan ciri-ciri anggun, berwarna kelabu gelap dan mempunyai reka bentuk yang mengambil inspirasi dari ketenteraan serta cengkaman berlian bergetah untuk keselesaan berganda.
Nikmati butang kawalan yang diubah suai dan jarak penerimaan wayarles yang telah dipertingkatkan. Pasangkan dengan mana-mana headset yang serasi dengan 3.5mm stereo headset jack. Dilengkapi juga dengan teknologi Bluetooth, jadi korang boleh bermain permainan kegemaran korang di PC Windows 10 dan tablet.

Ciri-ciri

Anggun, berwarna kelabu gelap dan reka bentuk ketenteraan
Jarak penerimaan wayarles yang telah dipertingkatkan lebih baik dari controller sebelumnya
Terus kekal pada sasaran dengan cengkaman berlian bergetah
Teknologi Bluetooth untuk digunakan pada PC Windows 10 dan tablet

Ketepatan yang muktamad

Thumbstick yang responsif dan menyediakan D-pad yang dipertingkatkan untuk ketepatan yang lebih bagus.
Trigger dan bumper direka untuk akses yang lebih cepat
Butang Menu dan view untuk akses navigasi dengan lebih senang
Dilengkapi dengan 3.5mm stereo headset jack yang membolehkan ia dipasangkan ke headset gaming kegemaran korang secara terus ke controller
Butang remap untuk pergi ke Xbox Accessories App


The Division 2 Akan Ada Microtransactions, Tetapi Terhad Kepada Kosmetik Sahaja

Nak jual kosmetik? Takda hal.

Antara tarikan utama yang akan menjadi kekuatan kepada jualan The Division 2 nanti adalah game ini akan memberikan kandungan percuma untuk tahun pertamanya yang mana ia bakal membawakan 3 DLC dalam bentuk episod.
Ramai yang skeptikal dengan model bisnes yang dilakukan oleh Ubisoft ini. Ramai yang bertanya, tiada microstransactions langsung dalam The Division 2 nanti?
Bercakap kepada GamingBolt, pengarah kreatif bersekutu Ubisoft Massive, Chadi El-Zibaoui mengesahkan bahawa The Division 2 akan mempunyai pembelian dalam game (microtransactions), namun ia hanya terhad kepada kosmetik sahaja. Walau bagaimanapun, beliau tidak mahu komen sama ada game ini akan membawakan loot box ataupun tidak.
Menjual barangan kosmetik pastinya satu perancangan jangka panjang yang baik bagi memastikan game ini terus mendapat tempat dalam hati pemain. Asalkan ia tidak menjual DLC yang boleh memecahbelahkan bilangan pemain serta tiada barangan yang boleh memberikan kesan kepada gameplay.
The Division 2 akan dilancarkan pada 15 Mac 2019 di Xbox One, PS4 dan PC.
JomBaca: The Division 2 Membanteras Virus Berluasa Di Washington. Register untuk Closed Beta Sekarang!


Fortnite: Battle Royale Kini Mencecah 7 Juta Pemain, Supply Drops Dan Duo Telah Dilancarkan

Game yang menjadi kontroversi semasa ia diumumkan, kini terus melebarkan sayapnya.

Didedahkan melalui akaun Twitter rasmi mereka, Fortnite: Battle Royale kini telah berjaya mengumpulkan seramai 7 juta pemain berdaftar. Ia merupakan satu penambahan pemain yang agak memberangsangkan, selepas dalam masa 24 jam sahaja ia dilancarkan sebelum ini, ia berjaya mengumpulkan 1 juta pemain.
Pastinya jumlah pemain yang sangat positif tidak mengejutkan, memandangkan ia merupakah sebuah game free-to-play.
Epic Games juga telah mengumumkan bahawa Fortnite: Battle Royale telah ditambah dengan Supply Drops dan mode Duo.

Thanks to over 7 million of you who have played Fortnite! We want to keep the Battle Bus flying, so Duos and Supply Drops are available NOW. pic.twitter.com/sRx767u4aG
— Fortnite (@FortniteGame) October 4, 2017
Supply Drops adalah kotak yang dilepaskan di mana-mana kawasan secara rawak pada bila-bila masa dalam satu-satu pusingan. Kotak ini akan memberikan pelbagai senjata dan kelengkapan yang berguna untuk pemain meneruskan perjalanan. Namun harus diingat, Supply Drops adalah “tempat panas” kerana ia bakal menarik minat ramai pemain.
Duo pula adalah matchmaking asing untuk mereka yang bermain secara berpasangan. Sebelum ini, terdapat matchmaking untuk Solo dan Squad (3 atau 4 pemain).
Fortnite: Battle Royale kini boleh dimainkan dalam versi Early Access secara percuma di PC, PS4 dan Xbox One. Ia akan dilancarkan sepenuhnya pada tahun hadapan juga sebagai game free-to-play.
JomBaca: Suka Duka Early Access: Fortnite: Battle Royale – Membina Kubu Dalam Genre Yang Cukup Mendebarkan